2 Setiausaha UMNO Bahagian Perlis dilantik senator

KANGAR, 17 Muharram 1443H, Khamis – Persidangan Dewan Undangan Negeri (DUN) Perlis hari ini menerima cadangan pelantikan dua Ahli Dewan Negara baharu yang dikemukakan oleh Menteri Besar Datuk Seri Azlan Man.

Mereka ialah Setiausaha UMNO Bahagian Padang Besar Aziz Ariffin, 68, dan Setiausaha UMNO Bahagian Arau, Seruandi Saad, 54 yang juga pegawai khas kepada Ahli Parlimen Arau Datuk Seri Shahidan Kassim.

Kedua-dua mereka akan dilantik sebagai senator bagi tempoh tiga tahun sehingga 2024.

Aziz menggantikan Kamaruddin Abdun manakala Seruandi menggantikan Sabani Ahmad yang kedua-duanya tamat tempoh jawatan Senator pada 25 Julai lepas.

Cadangan pelantikan Aziz disokong oleh Ruzaini Rais (BN-Beseri) sementara cadangan pelantikan Seruandi disokong oleh Rozieana Ahmad (BN-Pauh) dan dewan sebulat suara menyokong cadangan tersebut.

Aziz yang turut bergiat aktif dalam badan bukan kerajaan (NGO) merupakan ahli Jawatankuasa Perhubungan ANGKASA Perlis sejak 2014, manakala Seruandi adalah Pengerusi Alumni Majlis Belia Malaysia Negeri Perlis dan ahli Majlis Perbandaran Kangar. – Bernama


COVID-19: 13,000 waris meninggal dunia belum tuntut BKPC

BANGI 25 Muharram 1442H, Jumaat – Kira-kira 13,000 waris atau ahli keluarga pesakit yang meninggal dunia akibat COVID-19 belum membuat permohonan Bantuan Khas Pengurusan Kematian COVID-19 (BKPC) yang dikendalikan Agensi Pengurusan Bencana Negara (NADMA).

Ketua Pengarah NADMA, Datuk Aminuddin Hashim berkata, setakat ini pihaknya telah menerima 4,311 permohonan BKPC dengan 3,496 daripadanya layak, lengkap permohonan serta telah melalui proses verifikasi data daripada Kementerian Kesihatan (KKM) untuk mendapatkan bantuan.

“Hanya waris si mati bagi kematian berkaitan COVID-19 yang melibatkan warga tempatan di Malaysia sahaja yang boleh memohon bantuan khas ini. Jadi saya ingin menyeru kepada waris untuk membuat permohonan kerana ruang masih terbuka,” katanya, hari ini.

Sehingga 2 September, NADMA telah menyalurkan RM16.1 juta kepada 3,235 waris bagi BKPC dan RM 22.2 juta kepada 16,722 pesakit menerusi Bantuan Khas COVID-19.

BKPC merupakan bantuan sekali bayar RM5,000 diberikan kepada waris si mati yang meninggal dunia berkaitan jangkitan virus COVID-19.

Bantuan Khas COVID-19 pula merupakan bantuan RM100 sehari (maksimum 14 hari) bagi mereka yang menerima Perintah Kuarantin COVID-19 dari KKM, menjalani rawatan COVID-19 di wad hospital atau menjalani Perintah Pengawasan dan Pemerhatian di Rumah (HSO) atas arahan KKM.

Berhubung kelewatan pemprosesan permohonan bantuan, Aminuddin berkata, antara lain disebabkan permohonan berganda, kematian di luar fasiliti KKM, akaun bank tidak aktif, selain terpaksa melihat semula permohonan daripada mereka yang memang sudah disahkan tidak layak mendapat bantuan itu.

Jelasnya, tempoh 30 hari bekerja dari tarikh penerimaan dokumen permohonan yang lengkap diperlukan pihaknya bagi memproses permohonan bantuan, termasuk proses verifikasi dan padanan data daripada KKM.

“Kalau data itu ada dalam portal KKM, terus kita boleh proses,” katanya.


DAP tak sensitif kesusahan rakyat, sibuk tanya peruntukan vernakular

BANGI, 21 Rabiulawal 1442H, Sabtu – Tatkala rakyat tergapai-gapai untuk hidup di dalam tempoh krisis pandemik COVID-19, parti tamak haloba DAP tanpa sensitiviti sibuk membangkitkan persoalan berhubung peruntukan kepada sekolah vernakular.

Dalam pembentangan Belanjawan 2021 oleh Menteri Kewangan, Tengku Datuk Seri Zafrul Tengku Abdul Aziz semalam, sebanyak RM800 juta disediakan bagi kerja penyelenggaraan dan pembaikan sekolah kerajaan dan sekolah bantuan kerajaan untuk memastikan suasana pembelajaran yang kondusif.

Peruntukan itu juga termasuk kerja menaik taraf dan membina dewan terbuka atau struktur berbumbung bagi menyediakan tempat berhimpun yang selesa serta selamat di sekolah kerajaan.

Selain itu, kos tambahan sebanyak RM725 juta akan diperuntukkan bagi menaik taraf bangunan dan infrastruktur di 50 sekolah daif, namun tidak menyebut peruntukan khas untuk Sekolah Menengah Persendirian Cina.

Serentak itu, Ahli Parlimen DAP, Khoo Poay Tiong mengecam kerajaan Perikatan Nasional (PN) serta membandingkan belanjawan ketika pemerintahan Pakatan Harapan (PH).

Katanya, ketika era PH, Sekolah Menengah Persendirian Cina diperuntukkan RM12 juta pada tahun 2019 dan dana tersebut meningkat kepada RM15 juta di bawah Belanjawan 2020.

Bagaimanapun, Presiden gerakan Islam Ikatan Muslimin Malaysia (ISMA), Haji Aminuddin Yahaya menyifatkan, isu bantuan ke sekolah vernakular yang ditimbulkan DAP ini bukanlah isu besar dan sebenarnya tidak wajar dibangkitkan.

Jelasnya, ini kerana jika dilihat keadaan sekolah pun menunjukkan mereka berada dalam keadaan yang sangat baik dan selesa berbanding sekolah kerajaan yang kebanyakannya masih serba kekurangan.

“Lagi pun keabsahan sekolah vernakular di negara kita masih dipersoalkan ramai pihak yang dikatakan ianya bercanggah dengan Perlembagaan Persekutuan.

“Isu utamanya sekarang ialah kesejahteraan rakyat keseluruhannya, terutama yang telah hilang mata pencarian di mana rata-ratanya terdiri daripada golongan B40,” katanya dalam kenyataan, hari ini.

Sehubungan itu, Aminuddin menegaskan bahawa itulah agenda yang sepatutnya menjadi keutamaan terutamanya pihak pembangkang untuk membuat ‘check and balance’.

Dalam erti kata lain tegas beliau, isu ekonomi dan peluang pekerjaan perlu diberi penumpuan.

“Inikan tidak, sekolah vernakukar juga yang dirisaukannya dahulu. Apalah kesusahan rakyat di mata mereka. Di manakah sensitiviti mereka tatkala rakyat sedang tergapai-gapai untuk hidup di dalam tempoh krisis ini.

“Saya yakin yang mereka ini hanya bersuara demi simpati undi dan kepentingan politik semata-mata dan bukannya masalah negara mahu pun rakyat. Rakyat tidak buta untuk menilai,” katanya.


Dana kewangan UNRWA makin ‘tenat’

RAMALLAH, 11 Rabiulakhir 1442H, Jumaat – Agensi Kerja dan Bantuan Pelarian Palestin (UNRWA) mengakui kini berada dalam keadaan ‘tenat’ berikutan kekurangan dana kewangan.

Bercakap pada sidang akhbar semalam, Pesuruhjaya UNRWA, Philippe Lazzarini berkata, agensi itu berdepan krisis kewangan yang serius.

“UNRWA tahun ini menerima sumbangan paling rendah sejak tahun 2012, sedangkan keperluan pelarian semakin bertambah akibat kesan wabak.

“Dengan aliran tunai UNRWA berada pada tahap terendah sejak 2012, dan keperluan pelarian sangat tinggi kerana kesan COVID-19, sekali gus berisiko untuk mangsa (keganasan berdasarkan gender) menjadi akut jika sokongan kepada mereka terancam,” katanya.

Lazzarini berkata, kekurangan dana itu juga tidak mampu untuk membayar gaji kakitangan UNRWA pada bulan November yang menjadi petugas barisan hadapan ketika wabak ini.

Beliau turut memberi jaminan bahawa agensi Pertubuhan Bangsa-Bangsa Bersatu (PBB) itu akan terus memberikan perkhidmatan kepada pelarian Palestin sehingga ada penyelesaian politik.

“Saya mendesak masyarakat antarabangsa untuk meningkatkan sokongannya kepada UNRWA dengan segera,” katanya.

UNRWA memberikan perkhidmatan kepada kira-kira 5.3 juta pelarian Palestin, namun berdepan krisis dana sejak Amerika Syarikat membekukan semua sokongannya kepada agensi itu pada Januari lalu. – Agensi


Annuar Musa jamin tak tembung kerusi dengan anak sendiri

BANGI, 17 Zulhijjah 1444H, Khamis – Pengerusi Muafakat Nasional (MN), Tan Sri Annuar Musa memberi jaminan tidak akan berlaku pertembungan antaranya dengan anak lelakinya bagi merebut kerusi dalam Pilihan Raya Negeri (PRN) tidak lama lagi.

Hal demikian ditegaskan kerana anaknya, Afiq Amani yang juga Ketua Pemuda UMNO bahagian Ketereh adalah penyokong utamanya dalam perjuangan ini.

“Tak payah kalau-kalau (pertembungan merebut kerusi), itu tidak akan berlaku, percayalah. Anak saya adalah penyokong kuat saya.

“Kita lihat perkembangannya, tunggu dan lihat nanti,” katanya.

Anak bekas Ahli Parlimen Ketereh itu, antara 155 nama yang dihantar Barisan Nasional (BN) Kelantan untuk dipertimbangkan menjadi calon pada PRN 12 Ogos depan.

Mengulas lanjut, Annuar berkata, beliau juga bersedia untuk memberi laluan kepada pihak lain sekiranya namanya muncul sebagai calon mewakili PAS yang baharu disertainya.

Bagaimanapun, sekiranya dipilih sebagai calon beliau menganggapnya sebagai amanah daripada parti dan akan mempertimbangkannya.

Katanya, sebagai ahli baharu beliau tidak terkesan sekiranya perlu memberi laluan kepada ahli yang lebih lama.

“Saya tak jadi calon pun tiada masalah, saya serah kepada pucuk pimpinan PAS, saya sudah banyak kali jadi calon, kalau ada orang lain jadi calon, okaylah,” katanya.


Putin bingung ramai rakyatnya enggan divaksin

MOSCOW, 14 Rabiulawal 1443H, Khamis – Presiden Russia, Vladimir Putin mengarahkan rakyat di negara ini untuk ‘cuti bekerja’ selama seminggu mulai akhir bulan ini ekoran peningkatan jumlah jangkitan dan kematian COVID-19.

Pasukan petugas kerajaan pada hari Rabu melaporkan 1,028 kes kematian COVID-19 dalam 24 jam sebelumnya, jumlah tertinggi sejak bermulanya wabak tersebut.

Ia menjadikan jumlah kematian COVID-19 di Russia kini mencecah 226,353 orang, iaitu yang tertinggi di Eropah.

Putin mengatakan bahawa beliau menyokong cadangan Kabinet untuk memperkenalkan tempoh tidak bekerja mulai 30 Oktober dan berlanjutan hingga minggu berikutnya.

Empat dari tujuh hari cuti itu merupakan hari cuti negara.

Beliau berkata, di beberapa wilayah di mana situasinya paling berisiko, waktu cuti bekerja bermula seawal Sabtu ini (23 Oktober) dan dilanjutkan sehingga 7 November.

“Tugas kita hari ini adalah untuk melindungi kehidupan dan kesihatan rakyat kita dan meminimumkan kesan daripada jangkitan berbahaya,” kata Putin dalam panggilan video bersama pegawai tinggi pada hari Rabu.

Angka kematian coronavirus harian Russia meningkat sejak beberapa minggu dan mencapai angka 1,000 untuk pertama kalinya pada hujung minggu ini di tengah situasi kadar vaksinasi yang perlahan, ekoran sikap pandang ringan masyarakat terhadap langkah berjaga-jaga dan keengganan kerajaan untuk mengetatkan sekatan.

Kira-kira 45 juta rakyat Russia atau 32 peratus daripada hampir 146 juta orang di negara ini, telah diberi vaksin sepenuhnya.

Pemimpin Russia itu yang menerima vaksin Sputnik V domestik awal tahun ini mengatakan, beliau bingung melihat keraguan orang ramai mengenai vaksin, bahkan di kalangan rakan-rakan rapatnya.

“Saya tidak dapat memahami apa yang sedang berlaku. Kami mempunyai vaksin yang boleh dipercayai dan efisien. Vaksin ini benar-benar mengurangkan risiko penyakit, komplikasi serius dan kematian,” katanya. –

Walaupun Russia pada bulan Ogos 2020 menjadi negara pertama di dunia yang membenarkan penggunaan vaksin COVID-19 dan mempunyai bekalan yang banyak, rakyat Russia sebaliknya menunjukkan keraguan untuk mendapatkan suntikan vaksin.

Keraguan itu dipersalahkan atas isyarat bercelaru yang dihantar oleh pihak berkuasa. – Agensi


Pantau ketat jabatan kerajaan jadi lubuk duit, rasuah

HAI sebahagian orang-orang yang bekerja di Pejabat Tanah (termasuk PBT), Jabatan Pendaftaran Negara (JPN) dan Jabatan Imigresen Malaysia (JIM), dan semua agensi penguatkuasaan, tidakkah kamu takut kepada siksaan Allah SWT?

Jangan kamu gadaikan kepentingan agama, bangsa dan negara ini untuk keseronokan dunia yang sementara.

Saya tidak kata semua. Segelintir yang buat, semua terpalit, termasuk mereka yang tidak berdosa.

Pengkhianatan yang dibuat sehingga tergadainya tanah Melayu kepada orang lain.

Pemberian dokumen surat beranak dan kad pengenalan secara haram dan menyelewengan penggunaan paspot, cop, visa dan sebagainya, telah menyebabkan kedaulatan negara ini melibatkan agama, bangsa dan negara tergugat.

Kebelakangan ini isu-isu berkaitan pencerobohan  tanah melibatkan Pejabat Tanah, contoh, tanah musang king ultra kiasu, tanah rezab Melayu tergadai, tanah untuk orang awam yang tergadai dan lain-lain.

Menjadikan kita tertanya-tanya siapakah barua yang menyebabkan tanah tergadai. Sudah tentu orang akan melihat siapakah exco yang bertanggungjawab dan orang yang bekerja di pejabat tanah.

Di Jabatan Pendaftaran Negara (JPN), heboh dengan penjualan surat beranak dan kad pengenalan kepada warga China.

Manakala di Jabatan Imigresen Malaysia (JIM) sindiket penyeludupan manusia. Cop paspot, visa lawatan dan sebagainya.

Begitu juga jabatan penguatkuasa dan beruniform lain yang berkaitan, seperti Kastam, Polis dan lain-lain.

Boleh dikatakan semua ketua tertingginya, jabatan berkenaan adalah orang Melayu, kecuali Pelabuhan. Termasuk orang politik dan wakil rakyat yang menyokong. Semua bertali temali.

Harapkan pagar, pagar makan padi.

Apa jadi dengan Melayu? Melayu jual tanah Melayu, Melayu jual maruah bangsa, maruah agama, hanya kerana mahu hidup mewah.

Terbaharu, teramat malang mendengar, salah seorang daripada 34 pegawai imigresen yang ditahan atas penglibatan mereka dalam sindiket imigresen mempunyai rekod jenayah samun dan curi kereta.

Menurut sumber, pegawai berpangkat rendah gred KP19 itu memiliki 4 kereta mewah yang disita Suruhanjaya Pencegahan Rasuah Malaysia (SPRM) dalam siasatan terhadap sindiket berkenaan.

Kereta mewah tersebut terdiri daripada Rolls-Royce Phantom, Mustang, Audi serta Range Rover dan kesemuanya disimpan bagi pihak pegawai itu oleh seorang agen pekerja asing.

Semakan rekod polis menunjukkan, anggota imigresen itu juga mempunyai rekod jenayah lampau dalam kes samun dan curi kenderaan.

Anggota ini dipercayai merupakan ahli sindiket mencuri kenderaan dan samun yang diketuai agen (pekerja asing). Terlibat dalam kegiatan kongsi gelap.

Peliknya, bagaimanakah seseorang yang mempunyai rekod jenayah lampau boleh dilantik ke jawatan perkhidmatan awam?

Menurut sumber itu lagi, ejen pekerja asing terbabit dikehendaki polis berhubung kes samun dan curi kereta serta konspirasi jenayah berkaitan sindiket pelacuran melibatkan warga China.

Dua belas (12) ejen pekerja asing ditahan dalam operasi dikenali Ops Selat dan kesemua mereka merupakan anggota sindiket penyeludupan manusia antarabangsa.

Sepuluh orang awam lain turut ditahan kerana membenarkan akaun bank mereka digunakan untuk menyimpan rasuah yang dikutip oleh pegawai imigresen.

Lebih RM800,000 wang tunai, 26 kereta mewah dan 4 motosikal berkuasa tinggi dirampas.

Sindiket itu beroperasi berdasarkan dua (2) kaedah, iaitu menyediakan ‘pasport terbang’ kepada mereka yang memasuki Malaysia, dengan menggunakan visa lawatan, tetapi bekerja di sini secara tak sah.

Ejen pekerja terbabit akan mengutip pasport mereka dan membayar pegawai imigresen untuk mengecop pasport supaya ia menunjukkan mereka telah meninggalkan negara ini sebelum penamatan tempoh tinggal selama 90 hari di bawah visa lawatan dan kemudian memasuki semula negara secara sah.

Modus operandi lain ialah dengan ‘menyediakan kaunter’ kepada migran yang disenarai hitam atas kesalahan imigresen.

Migran terbabit akan menuju ke kaunter khas ini di lapangan terbang dan membayar RM6,000 untuk meninggalkan negara walaupun mereka disenarai hitam daripada berbuat demikian.

Tangkapan demi tangkapan ke atas anggota Jabatan Imigresen Malaysia (JIM) menunjukkan betapa perkara telah lama bersarang dan betapa lemah kita berhadapan cabaran integriti.

Sukar dipercayai anggota JIM terbabit dibiar melakukan kegiatan haram masing-masing sebegitu lama, tanpa disedari atasan mereka, kecuali jika pihak atasan sendiri terbabit.

Begitu juga salah laku pegawai di Jabatan Pendaftaran Negara di Pulau Pinang yang ditahan pada tahun lalu.

Seramai enam (6) orang termasuk penolong pengarah JPN dikenakan dengan 32 tuduhan memalsukan surat beranak Malaysia dan Mykad untuk dijual kepada orang asing dari China.

Berdasar kepada semua bukti ini, Pejabat Tanah, JIM dan JPN adalah antara tiga jabatan kritikal yang mesti diteliti oleh agensi penyiasatan dan keselamatan kerajaan yang berkaitan.

Kegiatan haram  dan kehidupan haram yang dilakukan kakitangan kesemua agensi ini adalah pengkhianatan yang sangat serius. Kerajaan tidak boleh bertoleransi sama sekali.

Tiga jabatan ini mesti dirombak sepenuhnya. Pegawai tertinggi yang berada di semua jabatan ini mesti mengambil tanggungjawab sepenuhnya jika berlaku lagi salah laku pada masa depan.

Benarlah apa yang kita semua perkatakan selama ini, sebenarnya musuh orang Melayu adalah orang Melayu sendiri, Melayu yang korup, yang menjadi tali barut, yang menjadi barua dan yang menyalahgunakan kuasa.

Bertaubatlah… sama ada yang telah pencen atau belum, kesalahan yang kamu lakukan untuk mendapatkan habuan dunia, amat besar dosanya. Kamu mungkin terlepas di dunia, tetapi di akhirat kamu tidak akan terlepas, walaupun selepas pencen, kerja kamu mendekati dan bersedekah kepada masjid surau.

Kesalahan dan pengkhianatan besar yang kamu lakukan tidak dapat menutup kebaikan di hari tua kamu, kecuali dengan taubat, dan serah diri dengan menyampaikan maklumat untuk pihak berkuasa bertindak. Perbetulkan semula apa yang salah.

Ini kerana, pengkhianatan dan kesalahan yang kamu lakukan lebih hina daripada membunuh.

Pengkhianatan kepada agama, bangsa dan negara melibatkan masa depan negara. Masa depan anak cucu. Mana mungkin tanah boleh ‘hilang’ begitu sahaja tanpa pengetahuan Pejabat Tanah. Mustahilkan?

Tidakkah kamu sedar rezeki  yang kamu suapkan ke mulut anak bini, mak bapak kamu itu adalah daripada hasil yang haram.

Kepada anak isteri, mak bapak, anggota yang terlibat, takkan kamu tidak tahu, anak kamu anggota berpangkat rendah, boleh hidup mewah, dan dengan kenderaan mewah, sudah tentu ada yang tidak kena. Kenapa kamu bersubahat. Laporlah kepada pihak berkuasa demi anak bangsa.

Kita semua tidak akan terlepas daripada siksaan Allah s.w.t, sekiranya kita tahu, apa yang dibuat itu salah, kita biarkan sahaja.

Bertaubatkan wahai saudaraku sebelum terlambat, selamatkan anak bangsa dan tanahair tercinta ini. Kita tidak punyai tanah lagi, melainkan tanah tercinta ini. Musuh-musuh di luar sana, menunggu masa untuk menghancurkan kita semua.

Prof Dr Ridhuan Tee Abdullah


Belanjawan 2021: Segera naik taraf capaian internet khusus pedalaman

Oleh Athirah Huda Zalhe

BANGI, 21 Rabiulawal 1442H, Sabtu – Walaupun Belanjawan 2021 – yang dibentangkan pertama kali oleh Perikatan Nasional (PN) – semalam bersifat menyeluruh, kerajaan digesa menyemak semula keperluan untuk pelajar di institusi pengajian tinggi (IPT).

Penganalisis ekonomi, Prof Madya Dr Abu Sofian Yaacob mengakui sedikit kecewa dua perkara utama yang diharapkan terkandung dalam pembentangan oleh Menteri Kewangan, Tengku Datuk Seri Zafrul Abdul Aziz di Dewan Rakyat tidak tersenarai.

Beliau mengharapkan kerajaan akan meminta syarikat telekomunikasi menaik taraf capaian mereka ke seluruh negara, termasuk di kawasan luar bandar dan pedalaman.

“Ia memandangkan kehidupan hari ini banyak menggunakan gajet dan aplikasi yang bergantung kepada akses internet.

“Justeru, saya sangat mengharapkan supaya capaian internet yang stabil diperluas ke pelusuk negara, bahkan dengan tawaran murah daripada syarikat telekomunikasi,” katanya kepada Ismaweb.net, hari ini.

Pada masa sama, beliau turut mengharapkan kerajaan mempertimbang semula pemberian bantuan baucer buku seperti dilaksanakan sebelum ini kepada golongan pelajar dan mahasiswa.

“Sebelum ini, bantuan membeli buku yang tidak salah sebanyak RM250 diberikan kepada pelajar, di mana boleh digunakan bagi membeli buku, alat tulis atau melanggan internet kerana sekarang kebanyakan sesi pembelajaran adalah secara maya.

“Ini secara tidak langsung dapat mengurangkan beban kewangan pada pelajar-pelajar terutama di peringkat pengajian tinggi,” katanya.

Tengku Zafrul mengumumkan RM322.50 bilion – jumlah terbesar dalam sejarah negara – diperuntukkan kerajaan bagi Belanjawan 2021 yang bertemakan ‘Teguh Kita, Menang Bersama’.

Belanjawan berkenaan sangat dinanti-nantikan oleh semua golongan masyarakat dalam situasi politik negara yang kurang stabil, selain krisis pandemik COVID-19 dihadapi ketika ini.

Tengku Zafrul berkata, jumlah keseluruhan belanjawan terbesar itu meliputi RM236.5 bilion atau 73.3 peratus yang akan disalurkan kepada perbelanjaan mengurus, RM69 bilion (21.4 peratus) lagi bagi perbelanjaan pembangunan, manakala baki RM17 bilion ialah Kumpulan Wang COVID-19.

Prof Abu Sofian berkata, semua golongan rakyat menikmati insentif daripada kerajaan, baik kumpulan B40, M40, orang kelainan upaya (OKU), warga emas dan sektor perniagaan.

“Di samping itu, banyak latihan vokasional dan insentif untuk penggunaan tenaga tempatan juga disediakan.

“Ini akan memacukan lagi ekonomi negara, di samping menjadikan ekonomi lebih kompetitif dan kurang kebergantungan kepada barangan import,” katanya.


COVID-19: Masjid Al-Aqsa ditutup 3 minggu

BAITULMAQDIS, 29 Muharram 1442H, Khamis – Masjid Al-Aqsa akan ditutup selama tiga minggu disebabkan penyebaran COVID-19, umum Wakaf Islam Baitulmaqdis pada Rabu.

“Jemaah dan pengunjung tidak akan diterima di masjid tersebut pada Jumaat selama tiga minggu berikutan penularan virus,” kata Hatem Abdel Qader, anggota Wakaf Islam Baitulmaqdis, kepada agensi Anadolu.

Beliau, bagaimanapun berkata masjid itu akan tetap dibuka kepada penjaga masjid dan petugas serta untuk laungan azan,

Menurut pihak berkuasa kesihatan Palestin, jumlah jangkitan virus di Baitulmaqdis mencecah 8,000 sejak Jun.

Masjid Al-Aqsa pernah ditutup selama dua bulan pada akhir Mac kerana pandemik COVID-19. – Bernama


KPPK kini ditukar Kementerian Perladangan dan Komoditi

BANGI, 4 Jamadilakhir 1444H, Rabu – Kementerian Perusahaan Perladangan dan Komoditi (KPPK) kini dijenamakan kepada Kementerian Perladangan dan Komoditi (KPK).

Kementerian itu berkata, KPK bertanggungjawab terhadap sektor agrikomoditi dan menyelia keseluruhan rantaian nilai pengeluaran serta penggunaan daripada peringkat huluan, pertengahan dan hiliran.

Katanya, sektor ini telah berkembang melalui peringkat pengeluaran dan pengeksportan bahan mentah kepada penghasilan produk separa proses, produk yang telah diproses dan produk akhir.

“…seterusnya menjana lebih banyak produk bernilai tambah dalam memenuhi permintaan global yang semakin meningkat.

“Dasar Agrikomoditi Negara 2021-2030 (DAKN2030) merangkumi lapan komoditi iaitu, sawit, getah, kayu-kayan, koko, lada, fiber berasaskan tumbuhan (kenaf dan fiber berkaitan), biojisim dan biobahan api merupakan tonggak utama bagi meningkatkan ekonomi kitaran berasaskan agrikomoditi,” katanya dalam kenyataan, hari ini.

KPK berkata, sektor agrikomoditi adalah komponen penting dan antara pemacu ekonomi negara yang turut menyumbang kepada pendapatan eksport, mewujudkan peluang pekerjaan dalam masa sama menjana pendapatan terutamanya kepada pekebun kecil.

“Justeru usaha memajukan agrikomoditi demi kemampanan dan kemakmuran bersama, visi, misi dan fungsi kementerian masih kekal bagi merealisasikan DAKN2030 dan memperluas kepelbagaian sektor agrikomoditi serta menjayakan agenda pembangunan ekonomi nasional,” katanya.


WHO bimbang laporan serangan ke atas hospital di Ukraine

GENEVA, 29 Rejab 1443H, Khamis – Pertubuhan Kesihatan Sedunia (WHO) meluahkan kebimbangan serius terhadap laporan serangan ke atas kemudahan perubatan dan pekerja kesihatan di tengah-tengah perang Russia di Ukraine.

Ketua Pengarah WHO, Tedros Adhanom Ghebreyesus berkata, pihaknya sangat prihatin dengan darurat kemanusiaan yang berlaku di Ukraine.

Beliau berkata, agensi itu menerima beberapa laporan mengenai serangan ke atas hospital, termasuk insiden minggu lalu yang mengorbankan empat nyawa.

Katanya, WHO kini dalam proses mengesahkan beberapa insiden lain, tanpa beliau menjelaskan secara spesifik perkara itu.

“Kesucian dan neutraliti penjagaan kesihatan, termasuk pekerja kesihatan, bekalan pesakit, pengangkutan dan kemudahan serta hak untuk akses selamat kepada penjagaan mesti dihormati dan dilindungi.

“Serangan terhadap penjagaan kesihatan adalah melanggar undang-undang kemanusiaan antarabangsa,” katanya dalam webinar di Geneva pada Rabu.

Ghebreyesus berkata, WHO berada di lapangan di Ukraine, bekerjasama dengan rakan kongsinya untuk bertindak balas dan menilai keadaan, serta menghantar bekalan perubatan penting dari habnya di Dubai.

“Penghantaran pertama akan tiba di Poland esok, termasuk 36 tan metrik bekalan untuk penjagaan trauma dan pembedahan kecemasan bagi memenuhi keperluan 1,000 pesakit, dan bekalan kesihatan lain untuk memenuhi keperluan 150,000 orang,” katanya.

Katanya, WHO mengagihkan bekalan kecemasan kepada 23 hospital sebelum konflik bermula, tetapi bekalan yang dipreposisikan di Kyiv pada masa ini tidak dapat diakses.

“Terdapat keperluan mendesak untuk mewujudkan koridor untuk memastikan pekerja dan bekalan kemanusiaan mempunyai akses yang selamat dan berterusan untuk membantu mereka yang memerlukan,” kata Ghebreyesus. – Agensi


500 penduduk terjejas gunung berapi Semeru meletus

JAKARTA, 15 Rabiulakhir 1442H, Selasa – Kira-kira 500 penduduk terpaksa berpindah selepas gunung berapi Semeru di Pulau Jawa mula memuntahkan lava dan awan debu panas pada awal hari ini, menurut Agensi Pengurusan Bencana Indonesia.

Jurucakapnya, Raditya Jati berkata, seramai 300 penduduk melarikan diri ke pusat pemerhatian dan selebihnya tinggal di tempat perlindungan yang terletak di kampung Supiturang.

Gunung berapi yang terletak di Lumajang wilayah Jawa Timur itu dilaporkan meletus pada 1.23 pagi Selasa waktu tempatan.

Ia mengeluarkan lava hingga 1 kilometer dan awan panas hingga 11km menuju daerah Besok Kobokan.

Sekitar jam 3 pagi waktu tempatan, hujan turun menyebabkan air bercampur dengan abu gunung berapi di sekitar pusat pemerhatian.

“Kita menganggarkan keadaan ini berlaku disebabkan lava panas yang berpotensi agak kuat,” kata Jati.

Beberapa buah kampung terjejas akibat aktiviti gunung berapi Semeru, antaranya Supiturang, Oro-Oro Ombo, Rowubaung dan Sumberwuluh di daerah Lumajang.

“Ini menyebabkan beberapa keperluan mendesak diperlukan ketika ini, seperti makanan segera, dapur dan pelitup muka,” katanya.

Sementara itu, Pusat Mitigasi Vulkanologi Bahaya dan Geologi menyarankan penduduk setempat supaya tidak melakukan sebarang aktiviti di zon berbahaya dalam radius 1 km dari puncak gunung berapi.

Sebagai persediaan, pihak berkuasa Indonesia juga telah mengedarkan 4,000 pelitup muka dan menyusun pusat pemindahan sementara.-  Agensi


Seiring usaha vaksinasi, ibu bapa tak perlu risau hantar anak ke sekolah

Oleh Ainul Illia Meor Suzurudin

BANGI, 1 Safar 1443H, Rabu – Pelaksanaan sesi persekolahan secara bersemuka yang akan bermula pada 3 Oktober ini tidak perlu terlalu dikhuatiri oleh para ibu bapa, kata Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar.

Beliau menjelaskan, di dalam hal ini, terdapat tiga kumpulan penting yang perlu diambil kira.

Pertamanya adalah warga sekolah yang mana melibatkan para guru serta kakitangan, kedua ialah para pelajar dan ketiga ialah komuniti umum, katanya.

Jika melihat kepada data, sebanyak 85.26 peratus guru di negara ini sudah lengkap menerima dua dos vaksin dan 96.7 peratus menerima satu dos vaksin, manakala 73.71 peratus kakitangan perkhidmatan sokongan lengkap menerima dua dos vaksin dan 89.35 peratus lagi menerima satu dos suntikan vaksin.

“Kemudian kita tengok golongan pelajar, untuk pembukaan sekolah kita perlu berikan mereka suntikan vaksin sekurang-kurangnya satu dos.

“Manakala dalam kalangan komuniti, kebanyakan negeri telah mencapai 60 peratus untuk dos kedua sementara dos pertama 80 peratus.

“Ini angka yang sangat baik untuk kita memulakan langkah pembukaan pelbagai sektor termasuk persekolahan,” katanya dalam program Agenda Pertiwi bertajuk ‘Buka Sekolah: Selamatkah Anak-anak?’ yang disiarkan secara langsung, semalam.

Mengulas lanjut, Dr Zainal berkata, apa yang penting dan perlu difahami semua pihak terutamanya ibu bapa adalah di samping vaksinasi, terdapat dua lagi faktor yang memainkan peranan.

Katanya, faktor itu adalah persekitaran sekolah dan kelakuan terhadap pematuhan prosedur operasi standard (SOP).

“Persekitaran sekolah kena ‘tip-top’. Behaviour warga sekolah dan pelajar juga kena jaga dengan pematuhan SOP. Kalau digabung ketiga-tiga ini, Insya-Allah dapat menjaga daripada penularan kes yang serius,” katanya.

Beliau juga menasihatkan orang ramai agar tidak terlalu takut dan taksub dengan angka jangkitan kes COVID-19 yang dilaporkan setiap hari.

“Kita kena lihat, angka yang dilaporkan ini berlaku di seluruh Malaysia, dan kebanyakannya dalam kategori 3, 4. Kalau kita ambil langkah yang tepat, maka jumlah liputan imunisasi akan menjadi tinggi termasuk untuk pelajar.

“Jadi kita akan lebih selesa dengan keadaan itu, dan ibu bapa tidak perlu risau,” katanya.

Bahkan, Dr Zainal menegaskan, daripada kajian seluruh dunia, golongan kanak-kanak mempunyai kadar jangkitan yang rendah ditambah dengan keupayaan untuk mengatasi jangkitan adalah lebih baik daripada dewasa kecuali buat mereka yang ada risiko seperti penyakit asma atau obesiti.

“Jadi, kumpulan bawah 18 tahun ini agak selamat. Jika ada orang pertikai mengenai risiko mengambil vaksin, sebenarnya adalah lebih baik ambil vaksin, daripada terkena penyakit, ia dapat merendahkan risiko terhadap penyakit.

“Jadi untuk fasa pertama, kita buka dahulu untuk murid yang akan berdepan peperiksaan, dan kemudian boleh buka untuk pelajar tingkatan 1, 2 dan sebagainya,” katanya.


Penerokaan REE: UMNO Kedah ingatkan kerajaan negeri jangan tamak

BANGI, 28 Jamadilakhir 1444H, Sabtu – UMNO Kedah menggesa kerajaan negeri tidak bersikap tamak dan mematuhi garis panduan kementerian di peringkat pusat seperti kerajaan negeri lain yang turut mempunyai unsur nadir bumi (REE).

Ketua Penerangannya, Datuk Shaiful Hazizy Zainol Abidin berkata, Kedah bukan satu-satunya negeri yang kaya dengan sumber REE.

Bagaimanapun, beliau hairan kenapa hanya negeri itu yang paling tergesa-gesa mahu memulakan eksplorasi walaupun belum selesai dimuktamadkan prosedur operasi standard (SOP) yang berkaitan.

“Perlu juga diingat, rakyat Kedah sebelum ini telah dikejutkan dengan pendirian Datuk Seri Muhammad Sanusi Mohd Nor untuk meneruskan memorandum persefahaman (MoU) penerokaan REE.

“… walaupun kementerian berkaitan masih belum menggariskan penetapan SOP rasmi bagi aktiviti perlombongan sumber mineral terbabit,” katanya menerusi kenyataan di Facebook beliau.

Dalam pada itu, Shaiful mempersoalkan tindakan kerajaan negeri menandatangani MoU dengan sebuah syarikat yang baru ditubuhkan empat bulan lalu bagi menjalankan penerokaan ke atas REE di negeri itu.

Katanya, tindakan itu menimbulkan tanda tanya selepas hasil semakan dengan Suruhanjaya Syarikat Malaysia (SSM) mendapati syarikat Jangka Bakat Minerals Sdn Bhd hanya ditubuhkan pada 1 September tahun lalu.

“Fakta mengejutkan ini menimbulkan keresahan dan kegusaran ramai mengenai bagaimana kaedah tata urus dan kelola kerajaan Kedah di bawah kepemimpinan Menteri Besar, berhubung isu yang hangat diperkatakan ini,” katanya.


Rakyat makin derita, PRK ‘langkah’ selamatkan negara

BANGI, 22 Safar 1445H, Jumaat – Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram esok adalah kesempatan terbaik untuk pengundi menyelamatkan rakyat dan negara.

Bekas Timbalan Ketua UMNO Putrajaya, Datuk Tun Faisal Ismail Aziz berkata, rakyat meletakkan harapan yang tinggi kepada pengundi di kedua-dua kerusi berkenaan.

“Hari ini rakyat semakin menderita, keadaan ekonomi dan kewangan negara makin parah.

“Tetapi pemimpin dilihat oleh rakyat masih gagal membetulkan keadaan, masih dilihat tidak fokus dalam tugas masing-masing, banyak bermain-bermain dan berjalan sana-sini.

“Mereka masih dilihat bersikap zalim, menyalahgunakan kuasa dan memperolok-olokkan undang dan mahkamah untuk membebaskan mereka yang terkait rasuah dan jenayah lain, termasuk jenayah seksual,” katanya menerusi hantaran di Facebooknya, hari ini.

Sehubungan itu katanya, PRK pada 9 November ini merupakan kesempatan terbaik untuk pengundi Pulai dan Simpang Jeram.

“Rakyat di seluruh Johor dan seluruh negara meletakkan harapan yang tinggi kepada mereka untuk membantu menyelamatkan Malaysia,” katanya.


Uyghur kritik laporan PBB tak label pencabulan China sebagai genosid

KASHGAR, 5 Safar 1444H, Jumaat – Kumpulan Uyghur mengkritik laporan Pertubuhan Bangsa-Bangsa Bersatu (PBB), apabila hanya merekodkan situasi pencabulan oleh Beijing di Xinjiang sekadar ‘jenayah kemanusiaan’.

Kumpulan itu mendakwa, PBB akur kepada tekanan daripada China dengan tidak melabelkannya sebagai pembunuhan beramai-ramai (genosid).

“Ia adalah kemenangan bagi China kerana pembunuhan beramai-ramai yang berterusan dan jenayah kemanusiaan terhadap Uyghur dan orang-orang Turki yang lain telah dikurangkan kepada ‘pelanggaran hak asasi manusia’.

“Ia semata-mata untuk menjaga China dan menghalang Konvensyen Genosid PBB daripada digunakan secara rasmi,” kata Perdana Menteri Kerajaan Turkistan Timur di Pengasingan, Salih Hudayar kepada Middle East Eye.

Laporan setebal 49 muka surat yang dikeluarkan oleh Pesuruhjaya Tinggi Hak Asasi Manusia PBB (OHCHR) – yang mengambil masa setahun – memperincikan rentetan pencabulan hak terhadap Uyghur dan minoriti Islam lain di wilayah barat jauh China.

“Pelanggaran hak asasi manusia yang serius telah dilakukan di Wilayah Autonomi Uighur Xinjiang (XUAR) dalam konteks penerapan strategi memerangi keganasan dan menentang ‘ekstremisme’ oleh kerajaan,” kata laporan PBB.

Justeru, Salih menggesa Beijing untuk segera membebaskan ‘semua individu yang dengan sewenang-wenangnya dilucutkan kebebasan mereka’.

Ini termasuk menjalankan ‘semakan penuh’ undang-undang mengenai keselamatan domestik dan memansuhkan semua undang-undang diskriminasi.

Dakwaan itu telah ditolak sekeras-kerasnya oleh China, manakala Amerika Syarikat (AS) mengalu-alukan laporan itu dengan mengatakan ‘memperdalam dan mengulangi kebimbangan besar kami’ berhubung layanan terhadap Uyghur dan minoriti Islam lain di Xinjiang.

Kumpulan Uyghur bagaimanapun kesal kerana ia tidak melabelkan kezaliman China terhadap umat Islam di Xinjiang sebagai genosid.

“Laporan itu gagal menyebut perkataan pembunuhan beramai-ramai sekali.

“Anda patut tertanya-tanya untuk apa adanya PBB jika ia tidak boleh mengakui apa yang jelas berlaku depan muka,” kata Rahima Mahmut, seorang juru kempen Uyghur yang berpangkalan di UK dan pengarah Kongres Uyghur Sedunia.

PBB kelmarin mengeluarkan laporan menggemparkan yang ditunggu-tunggu sekian lama, mendakwa berlaku pencabulan serius terhadap hak asasi manusia membabitkan etnik Uyghur dan kumpulan lain yang kebanyakannya Muslim di wilayah Xinjiang, China.

Menurut laporan itu yang dikeluarkan di Geneva pada jam 11.47 malam, tuduhan berhubung penyeksaan ke atas golongan terbabit adalah boleh dipercayai dan berkemungkinan berlaku jenayah kemanusiaan.

Bagaimanapun, laporan setebal 49 muka surat itu tiada merujuk genosid, iaitu antara tuduhan utama oleh pengkritik China, termasuk AS serta Ahli Parlimen di negara Barat yang lain. – Agensi


Guru, murid SK Assumption disuraikan ke sekolah berhampiran: KPM

BANGI, 21 Jamadilakhir 1443H, Isnin – Kementerian Pendidikan (KPM) membuat ketetapan untuk menyuraikan murid dan guru Sekolah Kebangsaan (SK) Assumption Seberang Perai Utara ke sekolah lain yang berhampiran.

KPM dalam kenyataan berkata, ketetapan itu dibuat memandangkan bangunan dan tapak sekolah berkenaan adalah milik Syarikat Sri Avenue Sdn Bhd.

Kementerian berkata, terdapat beberapa sekolah berdekatan yang dapat menampung murid dari SK Assumption iaitu SK Kuala Perai, Butterworth; SK Sungai Nyior; SK St Mark, Butterworth; SK Khir Johari, Perai dan SK St Mark, Perai.

“Ketetapan ini diambil berdasarkan justifikasi trend enrolmen murid yang menurun dari setahun ke setahun.

“Pada masa ini, sekolah tersebut beroperasi dengan enrolmen murid seramai 53 orang,” kata kementerian.

Menurut KPM, penyuraian itu dapat meningkatkan kecekapan penggunaan sumber melalui agihan semula 15 orang guru dan dua Anggota Kumpulan Pelaksana (AKP) ke sekolah lain.

KPM merujuk kepada laporan media berhubung pengosongan tapak SK Assumption yang merupakan sekolah bantuan kerajaan yang beroperasi di bangunan serta tapak sekolah dimiliki oleh Syarikat Sri Avenue Sdn Bhd sejak 2008.

Pada 3 November 2021, syarikat terbabit memaklumkan bahawa telah menerima tawaran pembelian bangunan dan tapak sekolah daripada pihak ketiga.

Sehubungan itu, pihak syarikat memohon supaya KPM mengosongkan bangunan dan tapak sekolah tersebut secepat mungkin.

Mengambil kira sesi persekolahan yang sedang berlangsung, KPM telah memohon penangguhan pengosongan bangunan dan tapak sekolah sehingga tamat Sesi Persekolahan Penggal 3, 2021/2022 pada Mac ini.

“KPM akan membantu memudah cara urusan kemasukan murid ke sekolah baharu pilihan ibu bapa bagi Kalendar Akademik Sesi 2022/2023.

“KPM sentiasa komited untuk terus melakukan yang terbaik,” katanya.


WAFIQ tawar khidmat nasihat percuma bantu wanita teraniaya

Oleh Athirah Huda Zalhe

BANGI, 1 Ramadan 1442H, Selasa – Perikatan Wanita Antarabangsa Institusi Keluarga dan Pendidikan Berkualiti (WAFIQ) melancarkan platform aduan atas talian yang menawarkan khidmat nasihat percuma bagi membantu golongan wanita menangani masalah rumah tangga.

Platform – TeleWafiq – itu diperkenalkan untuk golongan wanita yang mengalami masalah perkahwinan, penceraian, penderaan seksual dan keganasan rumah tangga khususnya dalam tempoh Perintah Kawalan Pergerakan (PKP).

TeleWafiq menawarkan khidmat bantuan dan nasihat guaman bergantung kepada kes-kes tertentu, sebelum dirujuk kepada pihak yang berkaitan.

Presiden WAFIQ, Prof Madya Dr Rafidah Hanim Mokhtar berkata, idea melancarkan platform berkenaan mengambil masa empat hingga lima bulan bagi melengkapkan satu pasukan yang terdiri daripada peguam Syarie, peguam sivil, kaunselor dan pihak perubatan.

“Di samping itu, WAFIQ juga ada kerjasama dengan pusat-pusat perlindungan wanita yang kita boleh kita rujuk kes-kes sekiranya perlu.

“Sebelum adanya TeleWafiq, kita menerima banyak aduan secara pertemuan mengenai kes-kes wanita yang mengalami masalah perkahwinan, penceraian dan keganasan rumah tangga,” katanya kepada Ismaweb.net, hari ini.

Beliau berkata, setakat ini TeleWafiq hanya boleh diakses melalui dua medium iaitu melalui laman web dan aplikasi Whatsapp.

“Kita dalam usaha merangka satu sistem yang ‘user friendly’ dalam laman web iaitu pengadu boleh mengisi maklumat mereka sekali gus, tetapi ia mengambil masa.

“Namun, kaedah sekarang adalah terus melalui Whatsapp, di mana staf atau pegawai akan bertanya soalan dana memulakan sesi nasihat,” katanya.

Ditanya apakah TeleWafiq hanya khusus kepada wanita, Dr Rafidah Hanim berkata, secara amnya platform berkenaan terbuka untuk mana-mana golongan yang berdepan masalah rumah tangga, termasuk lelaki.

“Isu keganasan rumah tangga ini sebenarnya terbuka, namun berdasarkan statistik kebanyakan mangsa adalah wanita, tetapi ada juga lelaki.

“Begitu juga dengan isu penderaan seksual kanak-kanak, kita akan bekerjasama dengan team I-Medik dan pihak polis untuk melihat kes itu dengan lebih mendalam,” katanya.

Aduan boleh disampaikan dengan melayari capaian:

atau melalui WhatsApp


PAS cadang persempadanan semula kawasan Parlimen

KOTA BHARU, 9 Syaaban 1442H, Selasa – PAS mencadangkan persempadanan semula kawasan pilihan raya di beberapa negeri-negeri majoriti Melayu, untuk menambah bilangan kerusi di Parlimen.

Naib Presiden PAS Datuk Mohd Amar Nik Abdullah berkata, cadangan tersebut pernah disuarakan oleh parti itu, termasuk semasa era kerajaan Barisan Nasional (BN).

“Tujuan kita mencadangkan perkara ini pertamanya kerana pertambahan pengundi terutama di sebelah Pantai Timur iaitu di Kelantan dan sebahagiannya di Kedah, Pahang dan Terengganu.

“Ada kawasan parlimen jumlah pengundinya sehingga 80,000 orang, jadi dari segi tanggungjawab wakil rakyat nak menjaganya, menjadi satu beban kepada dia. Sebab biasa(nya) dalam 20,000 sehingga 30,000 orang dan paling ramai 40,000 pengundi (sahaja),” katanya.

Beliau kepada demikian pemberita selepas Program Imunisasi COVID-19 Peringkat Negeri Kelantan di Kota Darulnaim di sini hari ini.

Mengulas lanjut, Mohd Amar yang juga Timbalan Menteri Besar Kelantan berkata, melihat kepada masalah tersebut, PAS mencadangkan supaya ditambah kerusi di kawasan negeri yang dikuasai majoriti Islam di Kelantan, Kedah, Pahang dan Terengganu.

“Di Kelantan walaupun kepadatan tidak tinggi ,tetapi jika mahu menambah kerusi wakil rakyat dalam kalangan Melayu memang patutlah, dan kita bukannya ada niat apa-apa. Kita harap ia diberi pertimbangan sebab sekurang-kurangnya ia boleh mengekalkan kerusi parlimen dalam kalangan Melayu di Parlimen,” katanya.

Sementara itu mengulas sama ada PAS telah menerima jemputan untuk menghadiri Perhimpunan Agung UMNO 2020 (PAU 2020), Mohd Amar yang juga Timbalan Pesuruhjaya PAS Kelantan berkata setakat ini beliau tidak mempunyai maklumat mengenainya.

“Biasanya surat jemputan akan dihantar kepada PAS Pusat dan sekiranya dijemput pasti ada wakil akan dihantar. Sekiranya ada jemputan, parti biasanya akan memaklumkan siapa yang bakal hadir. Setakat ini saya sendiri tidak mempunyai sebarang maklumat berkaitan,” katanya. – Bernama


Wanita MCA kata mahu bantu Loh Siew Hong

KUALA LUMPUR, 29 Rejab 1443H, Khamis – Wanita MCA dilaporkan mahu memberikan bantuan kepada Loh Siew Hong, ibu tunggal yang baru-baru ini mendapat hak penjagaan tiga anaknya, untuk memulakan hidup baharu.

Pengerusi Wanita MCA Kebangsaan, Datuk Heng Seai Kie berkata, bantuan bukan sahaja terhad kepada kutipan derma tetapi parti itu juga akan menolong Loh membina semula kehidupan melalui program Agenda Emansipasi & Pemerkasaan Wanita (2Es), yang bertujuan membantu wanita yang terselamat daripada penderaan domestik.

Loh juga akan disediakan gerai makan di Kolej Universiti Tunku Abdul Rahman (TAR UC) untuk menjalankan perniagaan makanan.

Selain itu, katanya, pendidikan anak-anaknya juga akan diuruskan, dengan TAR UC memberikan mereka biasiswa.

Heng berkata, perkhidmatan psikologi dan kaunseling, penginapan, pinjaman perniagaan faedah rendah di bawah Kojadi dan bantuan lain yang berkaitan dengan perniagaannya, akan disediakan oleh Wanita MCA serta sukarelawan.

“Kami berharap semua ini dapat membantunya untuk terus maju dengan meninggalkan masa lalu yang menyedihkan dan memulakan kehidupan keluarga baharu bersama anak-anak yang baru disatukan,” kata bekas Timbalan Menteri di Kementerian Pembangunan Wanita, Keluarga dan Masyarakat itu di Wisma MCA, hari ini.

Selain itu, beliau berkata, Wanita MCA juga akan mengadakan kutipan derma bagi mengumpul dana untuk Loh, yang akan bermula hari ini dan berakhir pada 10 Mac.

Sasaran kutipan derma itu ialah RM80,000 iaitu jumlah yang diperlukan untuk menampung keperluan masa depan Loh.

Loh yang turut hadir pada sidang media itu mengucapkan terima kasih kepada semua kerana tampil membantunya di kala sukar.

“(Ia adalah) kerana anda semua, anak-anak saya dan saya adalah keluarga semula,” katanya sambil menangis.


Tolak asimilasi, Hua Zong takut budaya Cina peranakan berkembang?

Oleh Siti Hafidah Abd Ghaffar

BANGI, 21 Safar 1442H, Jumaat – Gabungan Persatuan Cina Malaysia (Hua Zong) didakwa, menolak Teori Asimilasi kerana khuatir budaya Cina peranakan berkembang ke seluruh negara.

Cina peranakan merupakan hasil proses asimilasi di antara masyarakat Tionghoa dengan budaya Melayu, yang contohnya dapat dilihat di Melaka menerusi Baba Nonya termasuk juga Terengganu dan Kelantan masing-masing dikenali sebagai ‘Cina Kampung’ serta ‘Mek dan Awang’.

Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni kehairanan, mengapa Hua Zong menolak teori yang dinyatakan oleh Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong itu.

Jelasnya, ini kerana tindakan berkenaan seumpama menolak kewujudan suatu yang sudah secara jelas ada di depan mata.

Sehubungan itu, katanya lagi, timbul tanda tanya adakah Hua Zong lebih gemar melihat kaum Cina hidup secara terasing dengan budaya tempatan.

“Bahkan, Hua Zong nampaknya tidak gembira jika ada kaum Cina yang fasih bertutur bahasa Melayu dan mengamalkan sebahagian budaya Melayu dalam berpakaian dan sebagainya. Mungkin Hua Zong takut apa yang berlaku di Melaka, Kelantan dan Terengganu itu berkembang ke masyarakat Cina di negeri lain.

“Ini terutamanya di dalam aspek pertuturan bahasa Melayu kerana ia adalah alat komunikasi penting yang menyatukan semua kaum di Malaysia.

“Terbukti Cina peranakan di Kelantan dan Terengganu hidup lebih harmoni di dalam masyarakat Melayu berbanding dengan Cina di Pulau Pinang dan Selangor,” katanya ketika dihubungi Ismaweb.net.

Mengulas lanjut, Ustaz Muhammad Fauzi berkata, sebagai sebuah persatuan Cina yang besar di negara ini, Hua Zong sepatutnya mengalu-alukan apa juga bentuk asimilasi kaum tersebut dengan budaya Melayu yang merupakan penduduk asal negara ini.

Sebelum ini, Pengerusi Hua Zong, Tan Sri Goh Tian Chuan membantah Teori Asimilasi yang dinyatakan oleh Prof Kok Seong.

Katanya, hujah yang diberi Prof Kok Seong kurang objektiviti dan individu berkenaan harus menghasilkan data yang meyakinkan untuk menyokongnya.

Beliau berkata, Malaysia adalah sebuah negara pelbagai kaum, faktor sejarah dan migrasi nenek moyang di negeri-negeri dalam Malaysia dengan pendedahan yang lama kepada persekitaran kehidupan yang objektif telah menyebabkan terjadinya toleransi yang membawa kepada penerimaan dan amalan beberapa cara hidup setempat.

Bahkan katanya, Prof Kok Seong hanya merujuk kepada penduduk Cina yang menetap di beberapa kampung atau Cina peranakan (yang digelar oleh orang setempat sebagai Hokkien Siam), tetapi mereka hanyalah sebahagian kecil dan tidak mewakili kebanyakan orang Cina di Kelantan.

“Walaupun Cina kampung atau peranakan ini telah sekian lama berkomunikasi dalam bahasa Melayu setiap hari, memiliki kebiasaan memakai sarung dan makan dengan tangan mereka, mereka tidak boleh dianggap sebagai berasimilasi.

“Kerana mereka sekian lama masih berpegang teguh pada kepercayaan agama Cina, menyembah dewa dan nenek moyang di rumah, merayakan perayaan tradisional Cina, dan berkeras untuk mengahwinkan anak-anak mereka dengan kumpulan etnik yang sama. Mereka sangat berpegang dengan banyak tradisi Cina!,” katanya.

Membidas kenyataan itu, Prof Kok Seong mendakwa, Hua Zong takut pada bayang-bayang sendiri apabila tidak bersetuju dengan Teori Asimilasi.

Beliau berkata, kenyataan pertubuhan itu mengenai Cina peranakan menunjukkan mereka tidak arif konsep asimilasi yang merupakan satu konsep ilmiah dalam bidang sosiologi.

Prof Kok Seong menegaskan, beliau lebih mengetahui mengenai Cina peranakan kerana beliau adalah generasi ketujuh daripada keturunan itu berbanding Hua Zong yang Cina Totok.

Tegasnya, Cina peranakan secara turun temurun mengamalkan hidup Melayu dalam hidup Cina mereka seperti ‘mencebok’, makan menggunakan tangan serta mandi waktu pagi.


Kartel ayam: Pasukan khas MyCC bentang hasil siasatan pada Isnin

KUALA LUMPUR, 23 Zulkaedah 1443H, Khamis – Pasukan khas yang ditubuhkan Suruhanjaya Persaingan Malaysia (MyCC) bagi menyiasat dakwaan perlakuan antipersaingan dalam industri ayam negara akan membentangkan hasil siasatan mereka pada Isnin ini.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, pasukan khas berkenaan akan mengemukakan dapatan mereka kepada anggota-anggota suruhanjaya itu yang bertindak sebagai sebuah badan separa kehakiman yang mempunyai kuasa memutuskan sama ada terdapat pelanggaran terhadap Seksyen 4 Akta Persaingan 2010.

“Pagi tadi saya difahamkan oleh pihak MyCC (yang) mereka telah selesai (menyiasat) dan akan kemukakan hasil siasatan,” katanya selepas menyertai Op Anti-Sorok bersama pasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) di sebuah pasar raya di sini hari ini.

MyCC telah menubuhkan pasukan khas pada awal Februari lepas untuk menyiasat dakwaan terdapatnya perlakuan antipersaingan merangkumi perjanjian antipersaingan dan penyalahgunaan kedudukan dominan dalam pasaran yang boleh meningkatkan harga-harga barangan dalam pasaran industri ayam.

Pasukan khas MyCC telah memulakan penyiasatan terhadap kesemua pemain industri ayam di seluruh Malaysia daripada peringkat huluan hingga hiliran.

Berhubung Op Anti-Sorok, Nanta berkata, ia dilaksanakan untuk membanteras aktiviti menyorok barang kawalan susulan pengumuman kerajaan untuk mengapungkan harga barang seperti ayam, telur ayam dan minyak masak berbotol berkuat kuasa 1 Julai ini.

Katanya, operasi itu juga adalah langkah memastikan pemain industri dan peniaga barangan kawalan sentiasa cakna akan tanggungjawab mereka dalam menjamin bekalan mencukupi di pasaran dan tidak melakukan penyelewengan.

“Sejak Januari hingga 22 Jun tahun ini, sebanyak 158,064 pemeriksaan telah dijalankan merangkumi peruncit terpilih, pemborong terpilih dan pengilang terpilih mendapati bekalan barang kawalan mencukupi untuk keperluan pengguna,” katanya.

Sementara itu, Pengarah Penguatkuasa KPDNHEP, Azman Adam memaklumkan terdapat 13 aduan sorok barang kawalan diterima kementerian itu sejak awal tahun ini, namun selepas siasatan dijalankan, tiada bukti kesalahan ditemukan. – Bernama


Seorang lagi direman bantu siasatan kes ‘belasah’ pekerja berpuasa

KLANG, 6 Ramadan 1442H, Ahad – Seorang lagi individu direman bagi membantu siasatan kes pukul dua pengawal peribadi oleh majikan kerana berpuasa.

Perintah reman terhadap suspek berumur 44 tahun itu dikeluarkan Majistret Nur Atikah Zakaria di Mahkamah Majistret di sini hari ini.

Suspek iaitu majikan yang disyaki memukul dua pengawal peribadi itu direman lima hari hingga Khamis bagi membantu siasatan mengikut Seksyen 324 Kanun Keseksaan (KK) kerana mendatangkan kecederaan, Seksyen 506 KK (ugutan), Seksyen 298 KK (menghina Islam) dan Seksyen 307 KK kerana cubaan membunuh.

Terdahulu, suspek yang memakai kemeja-T baju berwarna biru tiba di pekarangan mahkamah sekitar 10 pagi tadi diiringi pihak polis.

Ahli perniagaan tersebut ditahan polis pada 8.20 malam di sekitar Kuala Lumpur pada Khamis lepas susulan terbabit dalam kejadian memukul pengawal peribadinya sebelum ini.

Mahkamah Majistret Klang pada Khamis, turut mengeluarkan perintah reman kepada empat individu termasuk seorang pengawal peribadi bagi membantu siasatan kes itu.

Tiga daripada suspek yang merupakan pekerja di sebuah syarikat milik majikan terbabit direman lima hari manakala pengawal peribadi itu direman tujuh hari bermula Khamis (15 April). – Bernama


Filem Mat Kilau: ‘Wujudkan watak fiksyen bukti ada lagi pejuang tak disebut dalam sejarah’

Oleh Zuhayati Yazid

BANGI, 19 Zulkaedah 1443H, Ahad – Filem yang mengangkat kisah perjuangan pahlawan Melayu, Mat Kilau dengan menonjolkan kehebatan dan jati diri pahlawan Melayu dalam menyelamatkan tanah air mampu memberi inspirasi kepada generasi sekarang.

Penerbit filem Mat Kilau, Shahruddin Dali berkata, genre kepahlawanan digarap untuk tatapan anak muda memandangkan generasi hari ini lebih memilih genre bercorak aksi.

“Jadi kita cuba tonjolkan kisah kepahlawanan, lagi pun genre ini sudah lama ditinggalkan iaitu 11 tahun lalu – kali terakhir filem patriotik ini dihasilkan.

“Saya rasa masyarakat sangat memerlukan rangsangan untuk cetuskan semangat patriotik bagi menghasilkan inspirasi terutama anak muda dalam dunia kepahlawanan Melayu,” katanya.

Beliau berkata demikian menjadi panel program Dimensi: Mat Kilau Kebangkita Pahlawan, yang disiarkan di TV Pertiwi.

Filem yang menelan belanja sebanyak RM 8 juta dan menjalani penggambaran selama 100 hari itu menampilkan bintang hebat Adi Putra (Mat Kilau), Wan Hanafi Su sebagai ayah Mat Kilau iaitu Tok Gajah, Beto Kusyairy (Wahid), Khir Rahman (Usup), Fattah Amin (Awang) dan Johan As’ari (Yassin).

Ia turut membarisi pelakon luar iaitu aktor dari Indonesia, yayan Ruhian.

Kata Shahruddin, beliau sebelum ini turut mengintai pelakon Hollywood namun memilih untuk mencari pelakon yang lebih dekat terutama negara jiran.

Ditanya mengenai filem berkenaan, katanya dia turut mewujudkan dua watak fiksyen iaitu Wahid dan Yasin yang dibintangi Beto Kusyari dan Johan Asa’ri.

“Wahid dan Yasin diwujudkan mewakili pejuang-pejuang Melayu yang bersama-sama Mat Kilau namun tidak pernah disebut dalam sejarah.

“Inilah pahlawan yang tidak didendang, pengorbanan, keberanian serta perjuangan mereka bersama Mat Kilau dalam menentang penjajah,” katanya.

Katanya lagi, walaupun perjuangan mereka tidak pernah dirakam dalam sejarah Melayu tetapi itu yang berlaku kepada pahlawan sebenar sehingga sanggup tinggalkan keluarga untuk berjuang.

Kongsi beliau lagi, tujuan fiksyen diwujudkan adalah untuk berkongsi kisah-kisah sebenar dan bukannya sesuatu yang tiada tetapi diadakan.

“Kajian saya selama dua tahun, kita ambil perspektif lain, bukan dari sudut jasa Mat Kilau sahaja, tetapi masyarakat setempat pada tahun 1890.

“Ia termasuklah aktiviti menggali ratusan lubang untuk mencari emas di Jerantut yang tidak diceritakan tetapi kita perlihatkan dalam filem ini,” katanya.


Utamakan vaksin kepada pekerja jika kilang sukar ditutup

Oleh Ainul Illia Meor Suzurudin

BANGI, 29 Ramadan 1442H, Selasa – Sekiranya kerajaan sukar mengarahkan penutupan operasi kilang atas dasar kelangsungan ekonomi, langkah terbaik adalah mengetatkan Perintah Kawalan Pergerakan (PKP) di kilang dan asrama yang menjadi tempat tinggal pekerja.

Kilang yang berisiko tinggi menjadi penyebar virus COVID-19 perlu memastikan pekerjanya tidak ke tempat lain selepas waktu bekerja sepanjang tempoh PKP.

Tindakan itu bagi memudahkan kawalan sekiranya jangkitan berlaku di dalam kuarters atau asrama pekerja sebelum merebak ke komuniti luar, kata penganalisis ekonomi, Prof Madya Dr Ahmed Razman Latiff.

“Saya melihat PKP 3.0 yang ketat SOP-nya amat perlu kerana negara kita sudah memasuki satu lagi gelombang jangkitan yang teruk di mana beribu kes jangkitan dilaporkan.

“Jika kadar jangkitan ini tidak dikawal, ianya dikhuatiri akan menyebabkan segala kemudahan kesihatan mencapai tahap maksima dan ini boleh memburukkan lagi krisis kesihatan yang sedang dialami sekarang.

“Namun pada masa sama, kerajaan harus memastikan sektor ekonomi tidak terjejas dengan teruk juga kerana impak negatifnya akan memberi kesan kepada semua individu, isi rumah dan peniaga,” katanya ketika dihubungi Ismaweb.net, hari ini.

Menimbang tara senario itu, beliau mencadangkan supaya individu yang bekerja membabitkan pertemuan dengan ramai pihak, termasuk pekerja kilang diutamakan dalam pemberian vaksin.

Perkara ini boleh diketengahkan memandangkan fasa ketiga Program Imunisasi COVID-19 Kebangsaan (PICK) akan bermula tidak lama lagi, katanya.

Pada masa sama, beliau turut berharap kerajaan dapat mengumumkan pakej ransangan fiskal yang terbaharu untuk membantu golongan yang terjejas teruk daripada peringkat individu, isi rumah, perusahaan mikro dan perusahaan kecil dan sederhana (PKS).

“Bantuan seperti moratorium dan subsidi upah harus diteruskan dan pada masa yang sama memikirkan bantuan lain seperti moratorium sewa premis dan cukai taksiran.

“Selain itu, usaha memastikan semua penganggur mendapat pekerjaan harus diperhebatkan.

“Mungkin boleh ambil seberapa ramai penganggur untuk membantu segala aktiviti logistik pemantauan kluster jangkitan dan juga untuk program vaksinasi kebangsaan supaya proses dapat dilaksanakan dengan lebih cekap dan cepat,” katanya.

Semalam, 106 kluster baharu dikesan pada minggu ke-18 Program Imunisasi COVID-19 Kebangsaan (PICK), menjadikan jumlah keseluruhan kluster di Malaysia kini berjumlah 1,775.

Menteri Kesihatan, Datuk Seri Dr Adham Baba berkata, 44 kluster baharu adalah daripada tempat kerja iaitu sebanyak 41.5 peratus.

Manakala, sebanyak 33 kluster dari komuniti, 19 kluster dari sektor pendidikan, lapan kluster dari keagamaan, satu kluster dari pusat tahanan dan satu kluster daripada kumpulan berisiko tinggi.


MP PAS mahu kerajaan perkenal undang-undang lebih keras tangani LGBT

KUALA LUMPUR, 20 Syaaban 1444H, Isnin – Ahli Parlimen Pasir Mas, Ahmad Fadhli Shaari menggesa tindakan tegas diambil terhadap pihak yang membawa budaya songsang ketika perhimpunan ‘Women’s March Malaysia 2023’ di hadapan Kompleks Sogo dan Dataran Merdeka, semalam.

“Kita lihat di Dataran Merdeka pada Ahad (12 Mac) semasa Perarakan Wanita. Memang kita bersetuju dengan agenda pemerkasaan wanita tetapi ada segelintir yang mengambil kesempatan untuk merampas dan berkongsi idea supaya kerajaan memberi lampu hijau kepada golongan LGBT.

“Ini adalah sesuatu yang tidak boleh diterima sama sekali,” katanya ketika membahaskan Bajet 2023 di peringkat jawatankuasa di Parlimen, hari ini.

Bagaimanapun, Ahmad Fadhli mengucapkan tahniah kepada pihak polis kerana menyiasat perarakan itu.

“Kami mahu tindakan diambil terhadap semua pihak yang bertanggungjawab bagi memastikan kejadian seperti itu tidak berulang pada masa hadapan,” katanya.

Beliau turut mempersoalkan sama ada kerajaan akan memperkenalkan undang-undang yang lebih keras untuk menghentikan kebangkitan kumpulan tersebut termasuk gerakan lesbian, gay, biseksual dan transgender (LGBT), kerana ia bertentangan dengan budaya tempatan konservatif.

Terdahulu, Ketua Polis Daerah Dang Wangi, Noor Dellhan Yahaya memaklumkan telah membuka satu kertas siasatan di bawah Seksyen 9 (5) Akta Perhimpunan Aman 2012 dan Seksyen 14 Akta Kesalahan Kecil 1955.

Perarakan itu melibatkan 150 orang terdiri daripada aktivis hak asasi manusia, mahasiswa dan ahli parti politik.

Hasil pemerhatian polis, peserta diadapati berhimpun dan berarak sambil memegang plakad di antaranya tertulis ‘Imagine If Men Are As Disgusted With Rapes As With Periods, Child Not Pride, Trans Women Are Women, Police Your Behaviour Not My Body’ dan lain-lain.


GST: Rakyat terhimpit, jangan kenakan cukai pada barangan asasi

BANGI, 3 Zulkaedah 1443H, Jumaat – Kerajaan perlu membuat pertimbangan sewajarnya jika ingin melaksanakan semula sistem cukai barangan dan perkhidmatan (GST).

Presiden PAS, Tan Sri Abdul Hadi Awang berkata, langkah itu perlu bagi mengambil kira rakyat yang kini terbeban dengan situasi inflasi dan kos sara hidup tinggi.

Justeru, katanya, pertimbangan saksama wajar dilakukan supaya golongan kurang berkemampuan tidak terus tertekan jika sistem percukaian itu dikembalikan.

“Jangan kenakan cukai terhadap barangan asasi. Rakyat sudah terhimpit dengan pelbagai kenaikan kos hidup yang berlaku sekarang.

“Pelaksanaan semula GST perlu dilihat kepada kewajaran dengan mengambil kira bebanan kepada rakyat dan tanggungjawab kerajaan. Sebab itulah ia perlu dipertimbang dengan adil dan saksama,” katanya kepada pemberita, hari ini.

Sebelum ini, Perdana Menteri, Datuk Seri Ismail Sabri Yaakob tidak menolak kemungkinan untuk mengembalikan GST sebagai satu cara efektif menambah pendapatan negara bagi menangani inflasi dan kos sara hidup.

Beliau berkata, kerajaan mempertimbangkan beberapa tindakan ekonomi yang mungkin dilihat pengguna sebagai menambah beban kos sara hidup mereka, iaitu memperkenalkan semula GST.

Bagaimanapun, cadangan mengembalikan sistem percukaian itu ditolak Majlis Presiden Pakatan Harapan (PH) kerana keadaan inflasi yang semakin tinggi.

Malaysia beralih kepada GST ketika pentadbiran Barisan Nasional (BN) pada April 2015, dengan kadar enam peratus yang dikritik pembangkang serta kumpulan pengguna.

Setelah PH yang diteraju Tun Dr Mahathir Mohamad mengambil alih pentadbiran, pelaksanaan GST dibatalkan sebagai memenuhi janji pilihan raya dan menggantikannya dengan cukai jualan dan perkhidmatan (SST).


Penjawat awam Kementerian Pendidikan paling ramai belum divaksin

PUTRAJAYA, 3 Rabiulakhir 1443H, Isnin – Penjawat awam di Kementerian Pendidikan dipercayai paling ramai belum mendapatkan suntikan vaksin COVID-19, kata Ketua Pengarah Perkhidmatan Awam (KPPA) Tan Sri Mohd Khairul Adib Abd Rahman.

Tanpa mendedahkan butiran lanjut, beliau berkata Jabatan Perkhidmatan Awam (JPA) ketika ini masih mengemas kini data penjawat awam yang masih belum divaksinasi dan proses itu dijangka selesai dalam tempoh dua minggu lagi.

Katanya JPA sedang memadankan data-data mereka yang belum divaksinasi menggunakan Sistem Pengurusan Maklumat Sumber Manusia (HRMIS) dan aplikasi MySejahtera daripada Kementerian Kesihatan (KKM).

“Setakat hari ini, data sedang dikemas kini dan JPA akan padankan balik apakah alasan-alasan yang diberikan untuk mereka dikecualikan daripada vaksinasi.

“Alasan yang diberikan ini kemudiannya akan dirujuk oleh setiap ketua jabatan… jadi ketua jabatan perlu turun ke bawah melihat dan memahami apa alasan yang diberikan untuk tidak divaksinasi,” katanya ketika ditemui selepas Program #KeluargaMalaysiaSiagaBencana sempena Bulan Kesiapsiagaan Nasional 2021 di sini hari ini.

JPA dalam pekeliling sebelum ini mewajibkan penjawat awam termasuk guru untuk mengambil vaksin dan perlu segera melengkapkan imunisasi sebelum 1 November, atau mereka boleh berdepan tindakan tatatertib termasuk dibuang kerja.

Pada 1 November lepas, Menteri Kanan Pendidikan Datuk Dr Radzi Jidin berkata pengurusan sekolah dibenar memeriksa sijil vaksinasi guru serta merta bagi memastikan tiada guru yang culas dalam mematuhi pekeliling dikeluarkan JPA yang mewajibkan pengambilan vaksin dalam kalangan penjawat awam.

Mohd Khairul Adib berkata setakat ini, tiada tindakan tatatertib dikenakan terhadap penjawat awam yang enggan menerima vaksin COVID-19.

“Kita faham, ada yang khuatir, takut terima vaksin, dan ada yang tak boleh terima kerana mereka pesakit kanser, baru lepas bersalin dan dijangkiti COVID-19. Kumpulan ini diberi pengecualian,” katanya.

Beliau berkata ketua jabatan juga perlu membuat keputusan yang baik berhubung isu berkenaan bagi memastikan penyampaian perkhidmatan terhadap masyarakat tidak terjejas.

“Kadang-kadang ketua jabatan terpaksa bertegas kerana perlu perkhidmatan yang ada, tidak terjejas,” katanya. – Bernama


Penjawat awam bocor dokumen penghakiman boleh dikenakan tindakan

KUCHING, 6 Safar 1444H, Sabtu – Penjawat awam yang membocorkan dokumen penghakiman boleh dikenakan tindakan oleh Suruhanjaya Perkhidmatan Awam (SPA), kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Jelasnya SPA mempunyai peruntukan dan kuasa disiplin tertentu, yang boleh diambil kepada pegawai terlibat.

“Dalam mahkamah ada peraturan dan perlembagaan. Kalau pegawai (yang membocorkan dokumen) ini bukan daripada pihak hakim, maka ada perundangan di bawah SPA untuk kuasa-kuasa disiplin (diambil).

“Perkara yang tidak patut berlaku telah berlaku. Jangan buat apa-apa yang boleh menjadi masalah kepada sesuatu badan dan dalam kes ini badan kehakiman,” katanya kepada pemberita selepas majlis Kembara Anak Samurai ke Sarawak di Parlimen Santubong.

Beliau berkata demikian bagi mengulas mengenai isu kebocoran dokumen penghakiman keputusan kes rasuah melibatkan Datin Seri Rosmah Mansor.

Terdahulu, Ketua Polis Daerah Sentul ACP Beh Eng Lai memaklumkan, setakat ini pihaknya telah merakam keterangan dua individu melibatkan seorang Hakim Mahkamah Tinggi dan seorang pegawai undang-undang, bagi menyiasat kebocoran dokumen kes Rosmah itu.

Pada 27 Ogos lepas, Pejabat Ketua Pendaftar Mahkamah Persekutuan Malaysia membuat laporan polis berhubung laporan sebuah portal berita berkaitan dokumen berkenaan. – Bernama


Hanya Majlis Raja-Raja boleh hentikan sikap gila pemimpin politik rebut kuasa

Oleh Ainul Illia Meor Suzurudin

BANGI, 2 Muharram 1443H, Rabu – Tindakan lebih keras dan tegas daripada kepimpinan tertinggi negara termasuk campur tangan Majlis Raja-Raja dilihat mampu menyekat kegilaan pemimpin utama parti politik khususnya pembangkang.

Realitinya, pemimpin politik hari ini berebut kuasa kerana gagal menjiwai keperluan rakyat yang semakin tersepit dengan pelbagai isu dan masalah.

Ketua Pemuda BERJASA, Ustaz Fahmi Bazlan Muda mempersoalkan mengapa masalah dan kegusaran rakyat ini tidak dipandang serius oleh pemimpin politik yang sibuk berebut kedudukan.

Sikap mabuk kuasa menjadi punca pemimpin politik hilang kewarasan, sehingga sanggup membelakangkan kebajikan rakyat, katanya.

“Denyut nadi rakyat semakin lemah, kewangan dan ekonomi rumah tangga semakin kritikal, intitusi keluarga juga dilihat terkesan ibarat retak menanti belah.

“Desakan dan suara rakyat langsung tidak mendapat perhatian. Tiada pertimbangan, hilang kewajaran dalam membuat keputusan,” katanya ketika dihubungi Ismaweb.net.

Sementara itu, mengulas isu kematian akibat COVID-19 yang semakin hari semakin bertambah, Ustaz Bazlan mengakui sejak varian Delta merebak, kesihatan negara dan kerja-kerja rawatan pesakit COVID-19 semakin lumpuh.

“Jika dulu kematian hanya melibatkan warga emas dan pesakit kronik. Hari ini kematian sudah mula menghantui masyarakat muda yang mengalami komplikasi akibat kegagalan sistem imunisasi dan bantuan pernafasan.

“Kita juga baru dikejutkan dengan kematian artis terkenal, Siti Sarah Raissuddin yang pergi meninggalkan 4 orang anak termasuk anak yang baru dilahirkan dan beberapa lagi kes kematian yang perlu dihadapi mengikut prosedur operasi standard (SOP) kedoktoran dan kesihatan demi menyelamatkan kandungan,” katanya.

Atas sebab itu, Ustaz Fahmi menegaskan rakyat memerlukan campur tangan institusi diraja untuk membetulkan keadaan, kerana itu sahaja jalan terakhir yang sentiasa memayungi dan memenangi suara rakyat.

“Kami memohon kebawah duli yang Maha Mulia tuanku Yang Di-Pertuan Agong untuk memastikan kestabilan negara dan kebajikan rakyat terus terbela. Daulat Tuanku,” katanya memuji titah Sultan Johor menegur pemimpin politik supaya menghentikan perebutan kuasa.

Terdahulu, Sultan Ibrahim Iskandar menzahirkan rasa kecewa kerana ada pemimpin yang mengganggu kerajaan dan berebut kuasa tatkala rakyat dalam keadaan susah.

Baginda bertitah agar pemimpin menginsafi hakikat sebenar kuasa pemerintahan sempena tahun baharu hijrah hari ini.

“Saya berasa kecewa apabila ada pemimpin yang mengganggu kerajaan dan berebut kuasa di saat rakyat dalam keadaan susah dan gelisah berhadapan dengan wabak COVID-19 yang semakin membimbangkan,” titahnya.


Permohonan Rosmah gugur Sri Ram, batal perbicaraan kes rasuah didengar 17 Jun

KUALA LUMPUR, 21 Syawal 1442H, Rabu – Pendengaran permohonan Datin Seri Rosmah Mansor untuk membatalkan perbicaraan kes rasuah RM1.25 bilion terhadapnya membabitkan projek hibrid solar dan menggugurkan Datuk Seri Gopal Sri Ram sebagai ketua pasukan pendakwaan yang dijadualkan esok, telah ditangguhkan kepada 17 Jun.

Penolong Pendaftar Kanan Mahkamah Tinggi Nur Azizah Jaafar, dalam e-mel kepada kedua-dua pihak, berkata Hakim Mohamed Zaini Mazlan menetapkan tarikh itu selepas mengkaji surat daripada peguam dan mendapatkan maklum balas daripada pendakwaan.

“Pendengaran pada 3 Jun menerusi aplikasi Zoom dengan kedua-dua pihak dijangka mengemukakan hujahan masing-masing akan ditangguhkan susulan pelaksanaan sekatan pergerakan penuh oleh kerajaan. Permohonan itu akan didengar di mahkamah terbuka pada 17 Jun.

“Tarikh 15 dan 16 Jun yang ditetapkan untuk mendengar pembelaan Rosmah turut dilapangkan,” katanya.

Timbalan Pendakwa Raya Ahmad Akram Gharib ketika dihubungi mengesahkan penangguhan kedua-dua pendengaran.

“Difahamkan bahawa pembelaan telah memohon agar pendengaran permohonan itu didengar dalam prosiding mahkamah secara terbuka,” katanya.

Isteri bekas Perdana Menteri Datuk Seri Najib Tun Razak itu telah memfailkan dua permohonan di Mahkamah Tinggi di sini pada 6 Mei lepas untuk membatalkan keseluruhan perbicaraan kes rasuah terhadapnya dalam usaha membebaskan diri daripada ketiga-tiga pertuduhan dan menggugurkan Sri Ram daripada mengetuai pasukan pendakwaan.

Rosmah, 69, memfailkan permohonan itu selepas Mahkamah Rayuan pada 8 April membenarkan rayuannya untuk mendapatkan salinan surat pelantikan Sri Ram selepas pendakwaan bersetuju memberikannya kepada pasukan pembelaan.

Rosmah membawa perkara itu ke Mahkamah Rayuan selepas Mahkamah Tinggi menolak permohonannya untuk mendapatkan surat pelantikan Sri Ram pada 19 Ogos tahun lepas.

Surat pelantikan itu tidak bertarikh pada atau sebelum 15 Nov 2018, hari Rosmah didakwa di mahkamah dan tidak ditandatangani oleh Peguam Negara ketika itu Tan Sri Tommy Thomas.

Sebaliknya surat itu bertarikh 8 Julai tahun lepas dan ditandatangani oleh Peguam Negara ketika ini iaitu Tan Sri Idrus Harun.

Pada 18 Feb 2021, Mohamed Zaini memerintahkan Rosmah membela diri atas ketiga-tiga pertuduhan rasuah dan menetapkan sembilan hari iaitu 9,10,15,16,17,22, 23 Jun serta 12 dan 15 Julai untuk mendengar keterangan Rosmah serta saksi pembelaan lain. – Bernama


‘Stabil saja tapi tak bersih, akan hancur negara’

BANGI, 5 Rabiulakhir 1444H, Isnin – “Dia begini bos, apabila gelanggang dibuka, takkanlah kami tak masuk, mustahil nak bagi menang ‘free’, lagipun belum tentu BN boleh menang kali ini.”

Demikian sinis Ketua Pemuda PAS, Ahmad Fadhli Shaari mengulas kenyataan Datuk Dr Asyraf Wajdi Dusuki yang menempelak Perikatan Nasional (PN) kerana dilihat lebih mengutamakan isu pilihan raya berbanding membuat persediaan menghadapi banjir meskipun pernah menentang untuk diadakan pada tahun ini.

Terdahulu, Ketua Pemuda BN itu berkata, kini kedua-dua blok Pakatan Harapan (PH) dan PN yang kelihatan paling ‘beria-ria’ berkempen dan aktif memperkenalkan calon masing-masing.

Menurutnya, tindakan itu sekali gus membuktikan mereka takut kalah serta enggan Dewan Undangan Negeri (DUN) di enam negeri dikuasai mereka dibubarkan.

“Itu contoh hipokrasi blok politik tersebut yang sebelum ini memainkan sentimen kemarahan rakyat apabila kerajaan bubar Parlimen pada 10 Oktober lepas,” katanya.

Tanpa menyebut mana-mana pihak, Ahmad Fadhli berkata, rekod di peringkat nasional selama 60 tahun memerintah negara rakyat masih ingat.

“Soal banjir, kerajaan negeri siap sedia. Tiga MB kami tak bertanding pun, jangan bimbang. Soal pilihan raya, kami juga siap sedia,” katanya dalam satu hantaran di Facebook, hari ini.

Pada masa sama, Ahli Parlimen Pasir Mas itu mengingatkan anak muda untuk membuat pilihan yang terbaik pada Pilihan Raya Umum ke-15 (PRU15).

“Yang stabil sahaja tapi tak bersih, akan menghancurkan negara. Stabil, tapi duit negara hilang, stabil tapi Tanah Rizab Melayu menyusut, stabil tapi kawasan Parlimen untuk negeri Melayu lebih sedikit, ini di zaman siapa? Bersih, tapi tak stabil juga belum cukup.

“Lalu, kita tawarkan bersih dan stabil. Jangan bimbang, kita lawan cara sihat,” katanya.


Mana maruah kerajaan? Vernakular dibela, sekolah kebangsaan diabai

SELEPAS DAP (pembangkang) mengeluarkan kenyataan mengkritik MCA (kerajaan) tentang sekolah vernakular Cina baru-baru ini, kita dapat pula berita Timbalan Menteri Pendidikan iaitu Datuk Dr Mah Hang Soon (MCA) mengumumkan peruntukan khas RM1.6 juta kepada 16 sekolah vernakular sempena Tahun Baru Cina.

Persoalannya, jika ini untuk membantu komuniti Cina sempena Tahun Baru Cina, mengapa disalurkan kepada sekolah pula? Mengapa tidak ke pusat-pusat kebajikan Cina atau rakyat marhaen miskin yang berbangsa Cina?

Lagi pun, mengapa ada peruntukan khas pula tiba-tiba untuk sekolah vernakular? Jika benar peruntukan ini ‘untuk membaik pulih’, manakah peruntukan membaik pulih sekolah-sekolah kerajaan yang serba daif yang lain khususnya di pedalaman-pedalaman dan kampung-kampung? Mereka masih lagi tidak dapat perhatian sewajarnya.

Saya kagum, bagaimana mereka bekerjasama secara strategik untuk menguntungkan komuniti mereka walaupun parti kerajaan, MCA hanya ada dua kerusi Parlimen. Mereka tidak pernah beralasan “kami hanya ada 2 kerusi, tak boleh buat apa-apa”.

Saya juga kagum, siapa sahaja yang naik jadi kerajaan, pasti Timbalan Menteri Pendidikan akan dilantik dari kalangan mereka yang membela sekolah vernakular. Dan sekali lagi, Timbalan Menteri Pendidikan pasti sangat berkuasa untuk memastikan sekolah vernakular terus mendapat manfaat dan terjaga.

Akhirnya, sekolah-sekolah kerajaan yang mengikut dasar pendidikan kebangsaan terus terabai dan terus daif sehingga selalu dibanding-bandingkan dengan sekolah vernakular yang serba berkelengkapan itu. Manakah maruah kerajaan? Kera di hutan disusukan, anak di rumah mati kelaparan.

Haji Aminuddin Yahaya
Presiden ISMA / Pengerusi PEMBELA
11 Februari 2021


Hentikan iklan berunsur lucah

1. BAGI melariskan penjualan produk, sebahagian peniaga menggunakan elemen penipuan bahkan ada yang menyelitkan unsur lucah sebagai daya penarik bagi produk mereka. Ini adalah budaya yang dilarang.

2. Rasulullah pernah menegur para peniaga yang menggunakan unsur penipuan dan lagha (iaitu perkara yang sia-sia) yang membawa kepada dosa. Sabda Rasulullah:

يَا مَعْشَرَ التُّجَّارِ، إِنَّ هَذَا الْبَيْعَ يَحْضُرُهُ اللَّغْوُ، وَالْحَلِفُ، فَشُوبُوهُ بِالصَّدَقَةِ

“Wahai para peniaga, sesungguhnya proses jualbeli ini (terkadang) disertai dengan unsur lagha (sia-sia dan dosa) dan sumpah (bagi tujuan melariskan). Maka hapuskanla ia dengan sedekah.” (HR Ahmad)

3. Sebagai seorang muslim, kita sudah pasti mengharapkan rezeki yang diberkati yang boleh kita suapkan kepada anak dan zuriat kita. Kita tentu tidak mahu sekiranya punca rezeki mengandungi unsur dosa dan syubhat yang boleh memberikan kesan kepada kehidupan kita.

4. Para sahabat terdahulu sangat bimbang sekiranya punca rezeki mereka diselaputi dengan unsur-unsur syubhah (perkara yang meragukan dan dosa). Bapa kepada al-Imam al-Bukhari dikatakan sangat menjaga makanan anak-anaknya. Ketika hampir meninggal, beliau diriwayatkan sebagai berkata:

لا أعلم من مالي درهمًا من حرام، ولا درهمًا من شبهة

“Tidak aku ketahui daripada harta aku ini satu dirham pun daripada yang haram, bahkan tidak ada satu dirham pun daripada perkara syubhah.” (Hady al-Sari, Ibn Hajar)

5. Atas dasar itu Rasulullah mengingatkan para peniaga agar menjauhi unsur-unsur penipuan apatah lagi menyumbatkan elemen kelucahan yang berupaya membina persepsi yang negatif terhadap masyarakat.

6. Penggunaan gambar wanita yang mendedahkan aurat adalah ditegah oleh syarak, apatah lagi dengan penampilan aksi yang menggiurkan. Iklan sebegini jelas bercanggah dengan prinsip yang digariskan oleh al-Quran. Allah mengangkat wanita pada darjatnya yang tertinggi dan bukan sekadar menjadi objek pelaris produk.

7. Peniaga muslim seharusnya menjadikan al-Quran dan hadis sebagai panduan mereka dan bukan terikut-ikut dengan trend pengiklanan ala barat yang mengeksploitasi wanita sebagai objek menjual barangan.

Semoga Allah membimbing kita.

Dr. Ahmad Sanusi Azmi


Kes SRC: Najib fail permohonan kemuka bukti baharu

KUALA LUMPUR, 27 Rabiulakhir 1443H, Khamis – Datuk Seri Najib Tun Razak memohon kepada Mahkamah Rayuan untuk membenarkan bukti baharu dikemukakan dalam rayuannya terhadap sabitan dan hukuman penjara 12 tahun dan denda RM210 juta kerana menyalahgunakan dana SRC International Sdn Bhd.

Bekas Perdana Menteri itu memfailkan permohonan tersebut semalam melalui Tetuan Shafee & Co, hanya seminggu sebelum Mahkamah Rayuan membuat keputusan rayuannya yang dijadualkan pada 8 Disember.

Menerusi notis usul yang diperoleh media, Najib memohon Mahkamah Rayuan membenarkan dan mengarahkan supaya keterangan viva voce (secara lisan) diambil daripada Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki, pegawai penyiasat SPRM Rosli Hussein, yang merupakan saksi pendakwaan ke-57 dalam kes berkaitan SRC itu serta keterangan mana-mana saksi lain berhubung kes itu.

Dalam afidavit yang difailkan bagi menyokong permohonannya, Najib berkata permohonan itu dibuat olehnya tanpa berlengah-lengah sebaik sahaja dimaklumkan dan dapat mengumpul semua maklumat dan dokumen yang diperlukan.

Najib, 68, mendakwa maklumat sedemikian tidak ada atau tidak diperoleh semasa perbicaraan kes itu di Mahkamah Tinggi dan semasa Mahkamah Rayuan mendengar rayuan berkenaan.

Najib berkata beliau membuat permohonan itu berikutan kenyataan akhbar SPRM bertarikh 19 Nov lepas, mengenai usaha mendapatkan semula aset dana 1Malaysia Development Berhad (1MDB) antaranya dari Singapura.

“Dinyatakan bahawa, Kerajaan Singapura telah memulangkan sejumlah US$15.4 juta kepada Malaysia berkaitan akaun Cutting-Edge Industries Ltd (CEIL) yang dimiliki oleh Datuk Dr Tawfiq Ayman, suami bekas Gabenor Bank Negara Malaysia (BNM) Tan Sri Dr Zeti Akhtar Aziz.

“Pada Oktober dan Disember 2020, artikel diterbitkan oleh portal berita dalam talian yang melaporkan Zeti dan keluarganya telah menerima berjuta-juta dolar daripada ahli perniagaan dalam buruan Low Taek Jho atau Jho Low termasuk dana yang dikaitkan dengan 1MDB,” katanya.

Najib mendakwa Tawfiq dan dua anak lelakinya iaitu Alif Ayman Aziz dan Abdul Aziz telah menandatangani akuan berkanun yang menyatakan bahawa mereka adalah pemilik benefisial akaun CEIL dan US$15.4 juta telah dihantar dan dipersetujui kepada permohonan Jabatan Hal Ehwal Komersial Singapura (CAD) supaya ia dipindahkan ke akaun 1MDB.

Dana itu dikatakan daripada Iron Rhapsody Ltd, sebuah syarikat yang berpangkalan di British Virgin Islands yang dikendalikan oleh Tawfiq dan seorang anak lelakinya.

Afidavit Najib menyatakan bahawa antara 2008 dan 2009, Iron Rhapsody menerima US$16.219 juta daripada syarikat-syarikat milik Jho Low hasil daripada Nota Jangka Sederhana Islam 1MDB sebanyak RM5 bilion yang dijual pada 2009.

Najib mendakwa bahawa pada 20 Januari 2021, peguamnya telah menulis surat kepada Monetary Authority Singapore (MAS) dan CAD untuk mendapatkan pengesahan dan dokumentasi berkaitan akaun CEIL, Iron Rhapsdoy Ltd, Jho Low serta Nik Faisal Ariff Kamil (bekas ketua pegawai eksekutif SRC) dan prosiding undang-undang yang diambil terhadap penyitaan harta kepunyaan mereka.

“Beberapa e-mel susulan turut dihantar dan dibalas. Akhirnya, pada 24 Mac tahun ini, peguam saya menerima e-mel daripada pegawai Jabatan Hal Ehwal Komersial yang menolak permohonan peguam saya. Di sebalik usaha di atas, saya tidak dapat mendapatkan bukti yang kini telah disahkan secara boleh dipercayai melalui kenyataan akhbar SPRM bertarikh 19 Nov tahun ini.

“Saya benar-benar percaya bahawa bukti yang telah ditemui dan disahkan secara boleh dipercayai mendedahkan keterlibatan Zeti dalam rancangan Jho Low. Saya percaya bahawa peranan Zeti dalam memudahkan Jho Low menyebabkan tiada amaran atau isu luar aturan ditimbulkan mengenai perkara berkaitan urus niaga dalam akaun saya antara 2011 dan 2015 dan seterusnya menyediakan cara untuk Jho Low melakukan manipulasinya,” kata Najib.

Oleh itu, beliau memohon Mahkamah Rayuan memutuskan permohonan ini sebelum menyampaikan keputusannya.

Pada 23 November, Mahkamah Rayuan menetapkan 8 Disember untuk keputusan rayuan Najib dan pada hari yang sama beliau memohon untuk menangguhkan tarikh keputusan rayuannya itu kerana beliau akan berada di Singapura sehingga 5 Disember.

Bagaimanapun, pada hari berikutnya, Mahkamah Rayuan menolak permohonan itu.


Penerima STR diminta kemas kini maklumat sebelum 31 Mac

KOTA BHARU, 22 Syaaban 1444H, Rabu – Semua penerima dan pemohon Sumbangan Tunai Rahmah (STR) diminta mengemas kini maklumat peribadi bagi melancarkan pembayaran fasa kedua sebelum Hari Raya Aidilfitri.

Timbalan Menteri Kewangan, Datuk Seri Ahmad Maslan berkata, langkah tersebut perlu dilakukan berikutan data yang dikumpul sebelum ini sudah lama dan terdapat penerima sudah bertukar status.

Justeru, penerima STR boleh membuat permohonan dan mengemaskini maklumat masing-masing bermula 1 Mac lalu sehingga 31 Mac depan.

“Pembayaran STR dilaksanakan mengikut empat kali iaitu fasa pertama bermula 17 Januari, fasa kedua sebelum Hari Raya Aidilfitri, fasa ketiga pada Julai manakala fasa keempat pada November depan,” katanya seperti dilapor media tempatan.

Dalam pada itu, Ahmad berkata, pemohon STR secara manual dan dalam talian di Kelantan setakat ini ialah seramai 806,024 orang.

Daripada jumlah itu, katanya, sebanyak 587,160 permohonan telah diluluskan dengan bayaran keseluruhan RM519,638,850.

“STR kali ini melibatkan peruntukan terbesar yang pernah diberikan iaitu RM8 bilion kepada 9 juta rakyat. Ia akan memberi manfaat kepada golongan B40 di bawah LHDN selaku agensi pelaksana,” katanya.


COVID-19: Lebih 800 kes baharu pada tiga hari berturut-turut

PUTRAJAYA, 2 Rabiulawal 1442H, Isnin – Jumlah kes baharu harian COVID-19 di Malaysia mencatatkan angka lebih daripada 800 untuk tiga hari berturut-turut, apabila 865 kes dilaporkan hari ini dan menjadikan angka keseluruhan sebanyak 21,363 kes.

Ketua Pengarah Kesihatan Tan Sri Dr Noor Hisham Abdullah berkata, perkembangan terbaharu itu menjadikan jumlah kes aktif dengan kebolehjangkitan virus tersebut sebanyak 7,456 kes.

Beliau berkata, tiga kematian dilaporkan hari ini dengan kesemuanya di Sabah, menjadikan kes kumulatif kematian di Malaysia akibat pandemik itu setakat ini 190 kes.

Selain itu, beliau memaklumkan Malaysia mencatatkan bilangan kes pulih COVID-19 sebanyak 455 kes hari ini, menjadikan jumlah kumulatif kes yang telah pulih sepenuhnya sebanyak 13,717 atau 64.2 peratus daripada jumlah keseluruhan kes.

“Pecahan kes yang telah pulih COVID-19 mengikut negeri adalah Sabah (226 kes), Selangor (107 kes), Kedah (97 kes), Johor (13 kes), Terengganu (lima kes), Negeri Sembilan (tiga kes), Sarawak (dua kes), Pahang (satu kes) dan Labuan (satu kes),” katanya pada sidang media perkembangan terkini COVID-19 di sini, hari ini. -Bernama


Vaksin Pfizer tiba di Malaysia 26 Februari

KUALA TERENGGANU, 19 Jamadilakhir 1442H, Isnin – Vaksin COVID-19 yang dibeli kerajaan dari syarikat farmaseutikal, Pfizer dijangka tiba di Malaysia pada 26 Februari ini.

Ketua Pengarah Kesihatan, Tan Sri Dr Noor Hisham Abdullah berkata, pihaknya menjangkakan agihan vaksin fasa pertama itu akan selesai dalam tempoh dua minggu.

“Apabila sampai di pintu masuk antarabangsa, kita akan agihkan vaksin, mungkin dalam tempoh seminggu dua,” katanya seperti dilapor BH Online, hari ini.

Beliau berkata demikian selepas mengadakan pertemuan dengan Menteri Besar Terengganu, Datuk Seri Dr Ahmad Samsuri Mokhtar, di Wisma Darul Iman.

Beliau berkata, Kementerian Kesihatan (KKM) menerima lebih 3,000 permohonan untuk menjadi sukarelawan dalam Kajian Klinikal Fasa 3 Vaksin COVID-19.

Katanya, permohonan yang menggalakkan itu menyebabkan pihaknya terpaksa membuat pemilihan dan menapis peserta berdasarkan kelayakan tertentu.

“Kita mahu 3,000 sukarelawan tetapi yang mohon ramai, jadi kita akan pilih dan setakat ini lebih 1,000 sukarelawan sudah disuntik dalam kajian klinikal ini,” katanya.

Pada 24 November tahun lalu, Malaysia mengumumkan akan mendapat bekalan awal 12.8 juta dos vaksin COVID-19 daripada Pfizer bagi menampung keperluan imunisasi 20 peratus atau 6.4 juta rakyat negara ini secara percuma.


Rakyat Malaysia terus bangkit nyata solidariti, perjuang nasib Palestin

KUALA LUMPUR, 14 Rabiulakhir 1445H, Ahad – Rakyat Malaysia terus bangkit menyatakan solidariti di seluruh negara hari ini, selari pendirian negara yang lantang dan konsisten memperjuang nasib rakyat di bumi bergolak Palestin sekali gus mengecam kekejaman rejim Zionis.

Di MELAKA, lebih 5,000 masyarakat tanpa mengira agama dan bangsa hadir menyertai Mega Road Tour Himpunan 1,000,000 Pembela Palestin di pekarangan Stadium Hang Jebat, Krubong di sini.

Laungan “Hidup Palestin”, “Merdeka Palestin” dan “Hancur Zionis” bergema di pekarangan stadium itu bagi membantah serangan tanpa peri kemanusiaan yang meragut ribuan nyawa di kawasan bergolak itu.

Hadirin yang rata-ratanya berpakaian berwarna putih tiba seawal 7 pagi dengan mengenakan mafla dan mengibarkan bendera Palestin sebagai tanda solidariti terhadap rakyat negara yang ditindas rejim Zionis itu.

Himpunan berkenaan turut disertai Ketua Menteri Melaka, Datuk Seri Ab Rauf Yusoh yang tiba kira-kira 9.30 pagi bersama kepimpinan kerajaan negeri bagi menyatakan sokongan kepada rakyat Palestin.

Ab Rauf ketika ditemui pemberita berkata, kerajaan negeri tidak menghalang mana-mana badan bukan kerajaan (NGO) untuk mengadakan perhimpunan solidariti bagi menyatakan sokongan kepada Palestin dan mengutuk kekejaman rejim Zionis.

“Kerajaan negeri tidak menghalang mana-mana NGO untuk menganjurkan (perhimpunan bagi menyatakan) rasa simpati tetapi mestilah mengikut peraturan yang digariskan kerajaan.

“Saya mengalu-alukan seluruh rakyat Melaka bersama-sama pimpinan bahawa suara untuk rakyat Palestin ini mesti disuarakan sebanyak mungkin di seluruh negeri,” katanya.

Seorang peserta perhimpunan, Muhammad Adam, 38, yang berasal dari Yangon, Myanmar berkata beliau tiba pada 7 pagi tadi bagi menyatakan sokongan kepada rakyat Palestin.

“Ramai yang meninggal dunia dalam peperangan yang berlaku di Palestin. Saya rasa kasihan melihat mereka dan hadir pada hari ini untuk menunjukkan sokongan,” katanya yang tinggal di Melaka sejak 14 tahun lepas dan fasih berbahasa Melayu.

Bagi penjawat awam, V. Surega, 27, berkata beliau menyertai perhimpunan tersebut bagi menyatakan sokongan sebagai rakyat Malaysia kepada rakyat Palestin yang ditindas di Gaza.

Beliau berkata video yang tular di media sosial mengenai kekejaman Zionis amat mengguris hatinya terutama ketika melihat bayi-bayi yang yatim piatu selepas ibu bapa mereka terkorban dalam serangan.

Di NEGERI SEMBILAN, pekarangan Stadium Abdul Rahman Paroi gamat dengan laungan “Bebaskan Palestin” bagi menaikkan semangat hampir 200 ahli Kelab Pajero Malaysia & Frenzz (PCMF) Negeri Sembilan dan Aman Palestin negeri sebelum memulakan konvoi solidariti Palestin.

Konvoi yang disertai 52 kenderaan pacuan empat roda itu bergerak kira-kira 40 kilometer bermula dari stadium berkenaan hingga ke pantai Bagan Pinang, Port Dickson dengan mengibarkan bendera Palestin.

Pengurus Cawangan Aman Palestin Negeri Sembilan, Mohamad Isfahmi Mohamad Nordin berkata, walaupun usaha itu mungkin kecil namun ia sebagai mesej kepada dunia bahawa negara bersama-sama turut berjuang dengan rakyat Palestin.

“Nak pergi sana (Palestin) nak berjuang angkat senjata kita mungkin tak mampu tapi inilah sebahagian jihad yang mampu dibuat, kita kena bangkit tunjukkan kita juga berjuang dalam membantu mereka,” katanya kepada pemberita sebelum memulakan konvoi berkenaan di sini hari ini.

Ketua konvoi PCMF Zaim Shahari berharap konvoi berkenaan akan diteruskan merentasi negeri selepas ini dengan penyertaan yang lebih ramai sekali gus memberi kesedaran kepada orang ramai untuk turut bersolidariti dalam perjuangan Palestin.

“Mesej yang ingin disampaikan adalah apa yang terjadi di Gaza, Palestin bukanlah lagi isu kemanusiaan kerana isu berkenaan sudah berlaku lebih 70 tahun dan penduduk di sana terus berdepan penindasan rejim Israel,” katanya.

Masjid Dato’ Klana Petra Mubarak Al-Haj, Sungai Landak, Ampangan di sini turut tidak terkecuali mengadakan aktiviti sokongan menerusi penganjuran program Palestin Kita Bersama termasuk pertandingan poster digital, video pendek dan kolaj selain ceramah dan bacaan Qunut Nazilah ketika solat zuhur.

Pengerusi Jawatankuasa masjid Datuk Dr Zainal Ariffin Omar berkata penganjuran program itu dengan penglibatan semua golongan adalah bertujuan meningkatkan kesedaran masyarakat mengenai isu Palestin.

“Kita kena faham isu yang berlaku ketika ini dan kita perlu tanya kepada diri apa yang kita boleh buat dan bantu. Penganjuran program sebegini antara perkara yang boleh kita buat bagi meningkatkan kesedaran itu,” katanya. – Bernama


MKT UMNO mesyuarat tergempar esok

BANGI, 23 Zulhijjah 1442H, Isnin – UMNO akan mengadakan mesyuarat khas Majlis Kerja Tertinggi (MKT) secara dalam talian jam 4 petang esok bagi membincangkan isu politik terkini.

Mesyuarat tergempar itu juga akan membincangkan mengenai kenyataan media Istana Negara berhubung pembatalan Ordinan Darurat dan warkah Yang di-Pertuan Agong.

Perkara itu dimaklumkan Setiausaha Agung UMNO, Datuk Seri Ahmad Maslan menerusi status Facebooknya, hari ini.

“Mesyuarat itu akan membincangkan mengenai pembatalan darurat dan penangguhan persidangan khas Parlimen hari ini,” katanya.


Sindiket seleweng diesel lumpuh, 15 pekerja bidang perkapalan ditahan

KUALA LUMPUR, 7 Safar 1445H, Khamis – Polis berjaya melumpuhkan sindiket penyelewengan minyak diesel melibatkan sebuah syarikat minyak dan gas terkemuka negara selepas 15 lelaki ditahan dalam operasi di beberapa negeri pada Isnin lepas.

Pengarah Jabatan Siasatan Jenayah Komersial Bukit Aman, Datuk Seri Ramli Mohamed Yoosuf berkata, semua lelaki berusia 29 hingga 52 tahun itu ditahan sekitar Kuala Lumpur, Selangor, Negeri Sembilan, Kedah, Kelantan dan Terengganu.

Beliau berkata, siasatan mendapati sindiket itu aktif di Pantai Timur yang disertai individu daripada pelbagai jawatan dalam bidang perkapalan.

“Sindiket itu aktif sejak 2021 yang mengakibatkan syarikat minyak terbabit mengalami kerugian kira-kira RM13.5 juta.

Mereka dikesan menjual semula baki minyak diesel yang diperuntukkan kepada setiap kapal logistik marin kepada pembeli secara haram dengan harga jualan yang ditawarkan adalah sekitar RM1.80 hingga RM1.98 seliter dan hasil jualan dibahagikan antara kru yang bertugas.

“Pada operasi itu, kita turut merampas dua kenderaan, 16 telefon bimbit, dua unit pengukur kedalaman tangki minyak, tiga cap pelbagai syarikat dan beberapa barangan lain yang berkaitan dengan sindiket untuk melakukan aktiviti penyelewengan minyak diesel,” katanya dalam satu kenyataan, semalam.

Ramli berkata, siasatan masih diteruskan bagi mengenal pasti individu lain yang terlibat dan sejauh mana aktiviti jenayah itu berleluasa.

Katanya, kesemua lelaki terlibat  ditahan reman tujuh hari dan kes disiasat mengikut Seksyen 409 Kanun Keseksaan. – Bernama


Tiada lagi perubahan status sebagai kontak kasual di MySejahtera: Khairy

KUALA LUMPUR, 27 Rejab 1443H, Selasa – Tiada lagi perubahan status di aplikasi MySejahtera sekiranya orang ramai dikesan sebagai kontak kasual (kuning) kepada kes positif COVID-19, kata Menteri Kesihatan Khairy Jamaluddin.

Khairy menerusi ciapan di laman Twitter beliau berkata, sebaliknya, individu berkenaan hanya akan menerima notifikasi memaklumkan mereka adalah kontak kasual.

“Sebelum ini apabila MySJ trace/check-in mengesan anda sebagai kontak kasual kes positif, status di MySJ akan bertukar kepada kontak kasual (kuning).

“Kini tiada lagi perubahan status. Tetapi anda akan menerima notifikasi. Jika bergejala, asingkan diri dan lakukan ujian kendiri,” katanya.

Khairy turut memuat naik poster mengenai langkah meningkatkan penilaian kendiri COVID-19 Kementerian Kesihatan: Tingkatkan Penilaian Kendiri COVID-19 merangkumi lima peringkat iaitu 1: Test (Uji), 2: Report (Lapor), 3: Isolate (Asing), 4: Inform (Maklum) dan 5: Seek (Dapatkan rawatan).

Poster berkenaan antaranya menggesa orang ramai mendapatkan rawatan segera di pusat perubatan atau Pusat Penilaian COVID-19 sekiranya alami gejala berat seperti kesukaran bernafas dan suhu badan terlalu tinggi. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Larangan jual arak: MCA patut fikir keselamatan rakyat, bukan untungkan kapitalis

Oleh Ainul Illia Meor Suzurudin

BANGI, 28 Rabiulawal 1443H, Khamis – MCA sebagai parti politik sepatutnya membawa kebaikan dan mengutamakan kepentingan rakyat, bukan menjadi sebuah parti yang diperkudakan oleh puak kapitalis.

Presiden Parti Barisan Jemaah Islamiah Se-Malaysia (BERJASA), Ustaz Haji Zamani Ibrahim berkata demikian susulan kelantangan MCA membantah larangan penjualan minuman keras, arak (liquor) yang memabukkan di kedai runcit, serbaneka dan kedai ubat Cina yang mula berkuat kuasa 1 November lalu.

Beliau mendakwa, adalah dikesali apabila MCA sanggup bertindak songsang dengan terus menerus mengutamakan kapitalis berbanding kepentingan rakyat yang mahu hidup dalam keadaan lebih selamat.

Malah, MCA sengaja ‘menyalahgunakan’ konsep ‘Keluarga Malaysia’ yang diperkenalkan Perdana Menteri, Datuk Seri Ismail Sabri Yaakob bagi mempertahankan penjualan arak.

“MCA jangan sesekali cuba membawa naratif songsang kepada maksud Keluarga Malaysia. Negara kita adalah sebuah negara yang majoriti penduduknya beragama Islam dan ini mesti dihormati oleh semua kaum.

“Bukan sahaja Islam, bahkan tidak ada satu agama pun yang membenarkan penganutnya minum arak.

“Saya tidak tahu agama apa yang dianuti oleh pemimpin MCA sehingga seolah-olah MCA membawa agenda mempromosikan arak di negara ini,” katanya.

Demi keselamatan orang ramai, Ustaz Zamani menegaskan, kerajaan mesti melihat isu ini secara sihat.

Bahkan, katanya lagi, pengharaman penjualan arak sepatutnya telah lama dilaksanakan di negara ini dan sebarang agenda songsang mesti ditegur dengan berani.

“Kerajaan tidak boleh berlembut dengan desakan MCA, ini kerana sudah jelas apa yang diperjuangkan oleh MCA adalah satu yang sangat bercanggah dengan konsep Keluarga Malaysia sebuah negara Islam,” katanya.


UMNO hilang maruah jika tunduk desakan MIC mahu kerusi ‘boleh menang’

BANGI, 9 Rejab 1442H, Ahad – UMNO diingatkan tidak tunduk dengan desakan MIC supaya memberikan kerusi yang boleh dimenangi kepada parti itu dalam Pilihan Raya Umum ke-15 (PRU-15).

Semalam, Presiden MIC, Tan Sri S Vigneswaran mendakwa, pihaknya mahu kembali berada di dalam kerajaan khususnya di negeri.

Katanya, pada PRU14 lalu, UMNO juga tewas di beberapa kerusi Parlimen dan Dewan Undangan Negeri (DUN) yang ditandingi, maka pada PRU akan datang, MIC perlu diberikan ruang bertanding di kerusi-kerusi boleh dimenangi.

Presiden gerakan Islam, Ikatan Muslimin Malaysia (ISMA), Haji Aminuddin Yahaya berpandangan, ‘kerusi yang boleh dimenangi’ yang dimaksudkan MIC, dipercayai adalah kerusi-kerusi majoriti pengundi Melayu terutamanya di kampung atau separa bandar.

“Menurut Presiden MIC, mereka mahu menuntut mana-mana ‘kerusi yang boleh dimenangi’ daripada UMNO untuk memastikan mereka ada wakil dalam Parlimen atau Dewan Undangan Negeri.

“Dari situ kita dapat fahami bahawa mereka tidak yakin dapat menang jika bertanding di kawasan bukan majoriti Melayu,” katanya dalam satu kenyataan, hari ini.

Mengulas lanjut, beliau berkata, jika diperhatikan trend terkini politik negara, parti-parti minoriti hanya perlu menang satu kerusi sahaja dan ianya sudah memadai untuk menjadikan wakil mereka dilantik sebagai menteri atau timbalan menteri.

“Ini bermakna, semua ini secara langsung atau tidak suatu langkah strategik untuk memastikan mereka ada wakil dalam mesyuarat Kabinet walau dalam keadaan lemah sekalipun,” katanya.

Haji Aminuddin berkata, MIC dan mana-mana parti bukan Melayu lain dalam Barisan Nasional (BN) dan Perikatan Nasional (PN) perlu sensitif akan situasi dan perubahan politik semasa, lebih-lebih lagi politik orang Melayu.

“Parti-parti Melayu semakin banyak dan semakin kompetitif antara satu sama lain dengan jumlah kerusi Melayu yang terhad.

“Apa logiknya lagi parti komponen lain seperti MIC, MCA, Gerakan dan sebagainya merebutnya lagi?,” katanya lagi.

Beliau mencadangkan supaya MIC memilih kerusi yang tidak ditandingi oleh parti Melayu bagi membuktikan kehebatan parti itu dalam memenangi hati rakyat.

“Banyak lagi kerusi yang pastinya tidak ditandingi oleh parti Melayu yang boleh dan perlu ditandingi. Maka, fokus sahajalah betul-betul di kerusi-kerusi ini dan fikirkan bagaimana mahu merebut kembali daripada cengkaman DAP.

“Sepatutnya mereka rasa bersalah dan hina kerana hanya menagih kerusi Melayu manakala kerusi bukan Melayu dibiarkan dibolot oleh DAP. Mana maruah mereka?

“Saya harap akar umbi UMNO membantah permintaan MIC ini. Kerana jika diberikan juga, UMNO akan hilang maruah juga,” katanya.


Serangan udara Arab Saudi di Yaman bunuh 10 orang awam

SANA’A, 10 Rabiulakhir 1443H, Isnin – Pesawat perang Arab Saudi melancarkan serangan udara ke atas wilayah pantai barat Yaman, Hudaydah, membunuh 10 orang awam – satu lagi pelanggaran Perjanjian Stockholm 2018 antara pihak yang berperang di Yaman.

Serangan udara itu melanda kawasan di timur Hays City di Hudaydah semalaman pada Ahad.

Media Yaman yang memetik sumber tempatan berkata, serangan udara itu turut mencederakan tujuh yang lain.

Serangan udara itu nampaknya bertujuan untuk menyokong militan di tengah-tengah laporan pertempuran sengit antara tentera Yaman dan pejuang bersekutu daripada jawatankuasa popular, dan militan yang disokong Arab Saudi di Daerah Hays.

Serangan itu melanggar Perjanjian Stockholm yang dipersetujui pada Disember 2018 susulan rundingan damai antara wakil dari pergerakan popular Ansarullah Yaman dan tentera upahan disokong Riyadh yang setia kepada bekas Presiden Yaman, Abd Rabbuh Mansur.

Dokumen itu menetapkan tiga aku janji, termasuk gencatan senjata di sepanjang barisan Hudaydah dan penempatan semula angkatan tentera keluar dari bandar dan pelabuhannya; perjanjian pertukaran banduan dan penyataan persefahaman mengenai bandar Ta’izz di selatan Yaman.

Pergerakan popular Ansarullah berkata, mereka menjangkakan Perjanjian Stockholm akan membawa kepada keamanan, tetapi sebaliknya, Arab Saudi terus melanggar perjanjian yang disokong Pertubuhan Bangsa-Bangsa Bersatu (PBB) dengan membunuh dan mencederakan ribuan rakyat Yaman sejak itu. – Agensi


Zionis halang laungan azan Isyak di Masjid al-Aqsa

BAITULMAQDIS, 4 Syawal 1443H, Khamis – Tentera pengganas Israel semakin kejam apabila menghalang laungan azan Isyak di Masjid al-Aqsa selepas rakyat Palestin menyambut Aidilfitri pada Isnin lalu, sekali gus mencetuskan kemarahan penduduk setempat.

Sumber Jabatan Wakaf Islam di Baitulmaqdis memaklumkan, tentera rejim Zionis bertindak melarang laungan azan tersebut dengan bertindak memutuskan wayar pembesar suara.

Malah, tentera memberi alasan larangan dibuat berikutan Perdana Menteri, Naftali Bennet sedang berucap di Tembok Barat iaitu tembok batu kapur purba di Kota Lama Baitulmaqdis.

Sementara itu, gerakan Jihad Islam Palestin dan Suruhanjaya Antarabangsa Menyokong Hak Rakyat Palestin (Hashd) menerusi kenyataan mengecam tindakan zalim berterusan oleh rejim Zionis.

Jurucakap Jihad Islam Palestin di Tebing Barat, Tarek Ezzidine pula menyifatkan, perbuatan kejam Israel sebagai pencabulan yang serius dan menggesa rakyat Palestin teguh menentang dasar jenayah.

Terdahulu, tentera rejim Zionis menggempur Masjid al-Aqsa dan melakukan upacara sembahyang mereka di halaman kawasan suci umat Islam itu, termasuk bertindak mengibarkan bendera pendudukan Israel di dalamnya.

Pertubuhan Kerjasama Islam (OIC) mengecam pelanggaran terang-terangan undang-undang antarabangsa dan Konvensyen Geneva serta pelanggaran kesucian masjid.

Pertubuhan antarabangsa itu menyalahkan sepenuhnya pendudukan Israel yang memberi kesan berterusan terhadap pelanggaran ini kerana secara terang-terangan melukakan perasaan umat Islam.

Perbuatan tersebut dibimbangi akan mencetuskan keganasan dan ketegangan, sekali gus membawa kepada letusan perang agama sehingga mengancam keselamatan serta kestabilan antarabangsa.

Justeru, OIC menggesa masyarakat antarabangsa terutama Majlis Keselamatan Pertubuhan Bangsa-Bangsa Bersatu (UNSC) supaya menunaikan tanggungjawab bagi mencegah negara haram Israel dan tenteranya berterusan mencabul serta menceroboh tanah milik rakyat Palestin. – Agensi